ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

1.1 วิสัยทัศน์

บริษัทฯ วางวิสัยทัศน์ไว้ว่า “สร้างสรรค์ผลิตภัณฑ์เพื่อสุขภาพ
ผ่านกระบวนการผลิตที่เป็นมิตรกับสิ่งแวดล้อม เพื่อสุขภาพที่ดีของทุกคนอย่างยั่งยืน”
โดยบริษัทตั้งปณิธานที่จะพัฒนาผลิตภัณฑ์ที่มุ่งเน้นในด้านสุขภาพให้กับผู้บริโภค ทั้งในประเทศ
และต่างประเทศ โดยให้ความสำคัญกับกระบวนการผลิตที่ไม่มีการสูญเสีย และเป็นมิตรต่อสิ่งแวดล้อม
(Zero Waste and Zero Defect)

1.2 การเปลี่ยนแปลงและพัฒนาการที่สำคัญตลอดช่วง 3 ปีที่ผ่านมา

ตลอดช่วงปี 2558 แม้ว่าเศรษฐกิจโดยภาพรวมทั้งประเทศยังคงชะลอตัว
และภาพรวมของอุตสาหกรรมเครื่องดื่มเติบโตไม่มากนัก
ในส่วนของตลาดน้ำผลไม้พร้อมดื่มโดยรวมยังมีการเติบโตได้ ร้อยละ 7 และสำหรับตลาดน้ำผลไม้
100% (Premium UHT) เติบโตติดลบในอัตราร้อยละ 4
แต่บริษัทยังคงสามารถรักษาอัตราการเติบโตในด้านของยอดขายได้
โดยบริษัทได้ปรับกลยุทธ์การขายของบริษัทให้เน้นในด้านการส่งออกและเน้นรายได้จากธุรกิจที่มาจากการรับจ้างผลิตมากขึ้น
ทำให้บริษัทประสบความสำเร็จในการขยายตลาดส่งออกทั้งในกลุ่มของธุรกิจตราผลิตภัณฑ์
และกลุ่มธุรกิจพัฒนาผลิตภัณฑ์ตามสัญญาและรับจ้างผลิต
ซึ่งด้วยความสำเร็จดังกล่าวทำให้บริษัทยังคงรักษาการเติบโตของยอดขายในปี 2558 ได้
ทั้งนี้ตลอดช่วง 3 ปีที่ผ่านมาบริษัทมีพัฒนาการที่สำคัญ ดังต่อไปนี้

+------+---------------------------------------------------------------+
| ปี    | รายละเอียดของพัฒนาการที่สำคัญ                                      |
+======+===============================================================+
| 2558 | 1 มกราคม 2558 บริษัทได้ย้ายคลังสินค้าบางส่วนจากคลังพุทธมณฑลสาย 7        |
|      | จ.นครปฐม ไปที่คลังสินค้าบางใหญ่ จ.นนทบุรี                             |
|      | ซึ่งเป็นการเช่าและว่าจ้างบริหารคลังสินค้ากับ บริษัท ดีเอช แอล (ประเทศไทย)   |
|      | จำกัด                                                          |
|      | ซึ่งเป็นคลังสินค้าท                                                 |
|      | ี่มีขนาดใหญ่และทันสมัยสามารถรองรับแผนการขยายตัวของธุรกิจของบริษัทฯในอนาคต |
|      | และ                                                           |
|      | มีทำเลที่ตั้งที่เหมาะสมในการกระจายสินค้าไปยังศูนย์กระจายสินค้าของโมเดิร์นเทรด |
+------+---------------------------------------------------------------+
|      | 21 มกราคม 2558 บริษัทได้เปิดศูนย์วิจัยและพัฒนาผลิตภัณฑ์ (Innovation       |
|      | Center) ภายในโรงงาน เพื่อพัฒนาและวิจัยผลิตภัณฑ์ต่างๆ ภายใต้แบรนด์ มาลี    |
|      | และ/หรือแบรนด์ลูกค้า                                              |
+------+---------------------------------------------------------------+
|      | 27 กุมภาพันธ์ 2558                                               |
|      | คณะกรรมการบริษัทมีมติให้จำหน่ายหุ้นที่ซื้อคืนในตลาดหลักทรัพย์ฯ                |
+------+---------------------------------------------------------------+
|      | 17 มิถุนายน 2558                                                |
|      | บริษัทได้แจ้งสิ้นสุดโครงการจำหน่ายหุ้นที่ซื้อคืนผ่านระบบตลาดหลักทรัพย์ฯ          |
|      | โดยจำหน่ายหุ้นคืนได้ทั้งหมด 2,021,100 หุ้น คิดเป็นร้อยละ 1.44             |
|      | ของทุนชำระแล้วของบริษัท                                           |
+------+---------------------------------------------------------------+
|      | 13 สิงหาคม 2558 คณะกรรมการบริษัทมีมติให้เข้าร่วมทุนกับ MONDE NISSIN     |
|      | CORPORATION ร่วมกันจัดตั้งบริษัทร่วมทุน MONDE MALEE BEVERAGE           |
|      | CORPORATION ที่ประเทศฟิลิปปินส์                                     |
+------+---------------------------------------------------------------+
|      | 29 กันยายน 2558 บริษัทได้ลงนามในสัญญาร่วมทุนกับ MONDE NISSIN          |
|      | CORPORATION เพื่อร่วมกันจัดตั้งบริษัทร่วมทุน MONDE MALEE BEVERAGE        |
|      | CORPORATION ที่ประเทศฟิลิปปินส์                                     |
|      | เพื่อดำเนินธุรกิจจัดจำหน่ายผลิตภัณฑ์เครื่องดื่มในประเทศฟิลิปปินส์ ทั้งนี้           |
|      | ปัจจุบันบริษัทได้จัดตั้งบริษัทร่วมทุนเสร็จแล้ว ในไตรมาส 1/2559               |
|      |                                                               |
|      | ทั้งนี้ บริษัทมีกลยุทธ์ในการเปิดตลาดในต่างประเทศ                         |
|      | โดยพิจารณาประเทศที่มีศักยภาพก่อน                                    |
|      | ซึ่งการจัดตั้งบริษัทร                                                |
|      | ่วมทุนในครั้งนี้สอดคล้องกับกลยุทธ์ของบริษัทที่มีแผนรุกตลาดในกลุ่มประเทศกำลังพัฒนา |
|      | (Emerging Market)                                             |
+------+---------------------------------------------------------------+
|      | 12 พฤศจิกายน 2558 คณะกรรมการของบริษัท อะกริซอล จำกัด               |
|      | ซึ่งเป็นบริษัทย่อยของบริษัทมีมติให้บริษัทลดทุนจดทะเบียนจากเดิม 145,000,000    |
|      | บาท เหลือ 40,000,000 บาท ซึ่งภายหลังจากการลดทุนบริษัทยังคงถือหุ้นในบริษัท  |
|      | อะกริซอล จำกัด ร้อยละ 99.99                                      |
+------+---------------------------------------------------------------+
| 2557 | 27 กุมภาพันธ์ 2557 บริษัทได้สิ้นสุดโครงการซื้อหุ้นคืนเพื่อการบริหารทางการเงิน   |
|      | โดยบริษัทสามารถซื้อหุ้นคืนได้จำนวน 2,021,100 หุ้น หรือคิดเป็นร้อยละ 1.44    |
|      | ของทุนชำระแล้วของบริษัท                                           |
+------+---------------------------------------------------------------+
|      | 8 สิงหาคม 2557 บริษัทได้เพิ่มสัดส่วนการลงทุนในบริษัท ไพร์ม อะกริโค จำกัด    |
|      | เพิ่มอีกร้อยละ 50 ทำให้บริษัทมีสัดส่วนการลงทุนใน บริษัท ไพร์ม อะกริโค จำกัด   |
|      | ร้อยละ 100 ซึ่งถือเป็นบริษัทย่อยของบริษัทฯ และได้เปลี่ยนชื่อเป็น บริษัท มาลี     |
|      | ฮาเวสท์ จำกัด ในเดือนตุลาคม 2557 ทั้งนี้ บริษัท มาลี ฮาเวสท์ จำกัด         |
|      | ได้ลงทุนในบริษัท ล้านช้างฟาร์ม จำกัด ซึ่งประกอบธุรกิจการเกษตร             |
|      | ในสัดส่วนร้อยละ 70                                               |
+------+---------------------------------------------------------------+
|      | ธันวาคม 2557 บริษัท มาลี เอ็นเตอร์ไพรส์ จำกัด ซึ่งเป็นบริษัทย่อย            |
|      | ได้ย้ายคลังเก็บสินค้าจากคลังสินค้าเดิมมีที่ตั้งที่ พุทธมณฑลสาย 7                |
|      | เป็นคลังสินค้าที่บางใหญ่ของ บริษัท ดีเอช แอล (ประเทศไทย) จำกัด ซึ่งบริษัทฯ   |
|      | จะ                                                            |
|      | ได้รับประโยชน์จากขนาดของคลังสินค้าที่ใหญ่ขึ้นรองรับการเติบโตของบริษัทในอนาคต |
|      | และการจัดการระบบคลังสินค้าที่มีประสิทธิภาพมากขึ้น                        |
+------+---------------------------------------------------------------+
| 2556 | 10 เมษายน 2556                                                |
|      | บริษัทได้จดทะเบียนเปลี่ยนแปลงจำนวนหุ้นและมูลค่าหุ้นจากทุนจดทะเบียนที่ชำระแล้ว  |
|      | 70 ล้านหุ้นมูลค่าหุ้นละ 2 บาท เป็นทุนจดทะเบียนที่ชำระแล้ว 140              |
|      | ล้านหุ้นมูลค่าหุ้นละ 1 บาท                                           |
+------+---------------------------------------------------------------+
|      | มิถุนายน 2556 บริษัทได้รับเลือกเป็นหนึ่งในบริษัทที่เข้าเกณฑ์การคำนวณ MSCI     |
|      | Global Small Cap Indices                                      |
+------+---------------------------------------------------------------+
|      | สิงหาคม 2556 บริษัทได้รับรางวัล “200 Asia’s Best” จากนิตยสาร Forbes  |
|      | โดยได้รับการคัดเลือกให้เป็นสุดยอดบริษัทขนาดกลางและเล็กในภูมิภาคเอเชียแปซิฟิค |
|      | จากจำนวนบริษัททั่วเอเชียกว่า 15,000 บริษัท                            |
|      | และเป็นบริษัทผู้ผลิตสินค้าอุปโภคบริโภค หรือ Fast Moving Consumer Goods   |
|      | (FMCG) เพียงแห่งเดียวจากประเทศไทยที่ได้รับรางวัล                      |
+------+---------------------------------------------------------------+
|      | 13 สิงหาคม 2556                                                |
|      | คณะกรรมการบริษัทได้อนุมัติโครงการซื้อหุ้นคืนเพื่อบริหารทางการเงิน            |
|      | โดยมีระยะเวลาการซื้อหุ้นคืนตั้งแต่วันที่ 28 สิงหาคม 2556 ถึงวันที่ 27 กุมภาพันธ์  |
|      | 2557                                                          |
+------+---------------------------------------------------------------+
|      | 3 กันยายน 2556 บริษัทได้ลงทุนใน บริษัท ไพร์ม อะกริโค จำกัด ในสัดส่วน 35%  |
|      | มูลค่าลงทุน 14 ล้านบาทถ้วน ในหุ้นสามัญจำนวน 140,000 หุ้น มูลค่าหุ้นละ 100   |
|      | บาท                                                           |
+------+---------------------------------------------------------------+
|      | 8 พฤศจิกายน 2556 บริษัทได้ลงทุนเพิ่มใน บริษัท ไพร์ม อะกริโค จำกัด อีก 15%  |
|      | จากผู้ถือหุ้นเดิมของ บริษัท ไพร์ม อะกริโค จำกัด ในหุ้นสามัญ 60,000 หุ้น       |
|      | มูลค่าหุ้นละ 100 บาท มูลค่าลงทุน 6 ล้านบาท                            |
|      |                                                               |
|      | ถ้วน ทำให้บริษัทถือหุ้นรวม 50% หรือ 200,000 หุ้น มูลค่าลงทุน 20 ล้านบาทถ้วน  |
+------+---------------------------------------------------------------+
|      | 30 30 ธันวาคม 2556 บริษัท อะกริ ซอล จำกัด                          |
|      | ซึ่งเป็นบริษัทย่อยได้หยุดการผลิตใน โรงงานผลิตข้าวโพดหวานที่อำเภอบ้านแพง     |
|      | จ.นครพนม                                                      |
|      | ตาม                                                           |
|      | นโยบายการดำเนินธุรกิจผลิตและจำหน่ายสินค้าเกษตรแปรรูปส่งออกจากเดิมผลิตเอง |
|      | เป็นจ้างผลิตหรือซื้อจากภายนอกมาจำหน่ายต่อ (Outsourcing)               |
|      | เพื่อปรับแผนธุรกิจให้มีความเข้มแข็งยิ่งขึ้น                                |
+------+---------------------------------------------------------------+

1.3 โครงสร้างการถือหุ้นของกลุ่มบริษัท

โครงสร้างของบริษัท มาลีสามพราน จำกัด (มหาชน) และบริษัทย่อย ณ วันที่ 31 มีนาคม 2559

1/ หมายเหตุ: บริษัทได้ลงทุนในบริษัท Monde Malee Beverage Corporation
และได้จัดตั้งบริษัทแล้วในไตรมาสที่ 1/2559

(รายละเอียดดูได้จากหัวข้อ ข้อมูลทั่วไปและข้อมูลสำคัญอื่น)

1.4 ความสัมพันธ์กับกลุ่มธุรกิจของผู้ถือหุ้นใหญ่

กิจการของบริษัทฯ เริ่มจากอุตสาหกรรมในครอบครัวเมื่อประมาณปี 2507
และได้จดทะเบียนก่อตั้งบริษัท โรงงานมาลีสามพราน จำกัด เมื่อวันที่ 2 กุมภาพันธ์ 2521
ด้วยทุนจดทะเบียน 10 ล้านบาท เพื่อดำเนินธุรกิจเป็น
ผู้ผลิตและจำหน่ายทั้งอาหารกระป๋องและผลไม้กระป๋อง ต่อมากิจการได้เจริญเติบโตขึ้น
จึงได้ทำการขยายกำลังการผลิตโดยสร้างโรงงานขึ้นบนพื้นที่ 30 ไร่ ที่อำเภอสามพราน
จังหวัดนครปฐม เมื่อปี 2524 และบริษัทฯ นำหุ้นเข้าจดทะเบียนในตลาดหลักทรัพย์แห่งประเทศไทย
เมื่อวันที่ 13 มีนาคม 2535 ต่อมาเมื่อเดือนเมษายน 2538
ได้มีการเปลี่ยนแปลงกลุ่มผู้ถือหุ้นโดยบริษัท เอบิโก้ โฮลดิ้งส์ จำกัด (มหาชน)
ได้เข้าซื้อหุ้นจากผู้ถือหุ้นเดิมจำนวน 10,000,000 หุ้น คิดเป็นร้อยละ 40 ของทุนจดทะเบียน 250
ล้านบาท บริษัทได้เพิ่มทุนอีกครั้งเมื่อ 26 กันยายน 2539 จาก 250 ล้านบาทเป็น 650
ล้านบาทโดยเป็นทุนที่เรียกชำระแล้ว 500 ล้านบาท บริษัทฯ ได้เปลี่ยนชื่อเป็น บริษัท มาลีสามพราน
จำกัด (มหาชน) เมื่อวันที่ 15 พฤษภาคม 2541 และได้มีการเพิ่มทุนเมื่อวันที่ 9 ธันวาคม 2541
เพื่อรองรับธุรกิจที่ขยายตัวอย่างต่อเนื่อง จากเดิมทุนจดทะเบียนจำนวน 500 ล้านบาท เป็น
999.99 ล้านบาท เป็นทุนชำระแล้วจำนวน 700 ล้านบาท

ต่อมาเมื่อวันที่ 9 เมษายน 2556 ได้มีการเปลี่ยนแปลงทุนจดทะเบียนใหม่ เหลือ 182,000,000
บาท โดยเป็นทุนชำระแล้วจำนวน 140,000,000 บาท และในปี 2557
บริษัทได้ลดทุนจดทะเบียนเหลือ 140,000,000 บาท โดยชำระแล้วทั้งหมดเต็มจำนวน

โรงงานแห่งที่สอง ตั้งอยู่ที่ อ.บ้านแพง จ.นครพนม
เพื่อผลิตและส่งออกข้าวโพดหวานบรรจุกระป๋องในปี 2543
ซึ่งต่อมาได้แยกโรงงานแห่งที่สองนี้ไปเป็นบริษัทใหม่ชื่อ บริษัท อะกริ ซอล จำกัด เมื่อปี 2551
อย่างไรก็ตาม บริษัทเห็นว่าการจ้างผลิตและรับซื้อจากภายนอก (Outsourcing)
เป็นวิธีที่มีประสิทธิภาพมากกว่าจึงได้หยุดการดำเนินงานในโรงงานนี้ไปตั้งแต่สิ้นปี 2556 ทั้งนี้
เมื่อวันที่ 12 พฤศจิกายน 2558 คณะกรรมการของบริษัท อะกริซอล จำกัด
ซึ่งเป็นบริษัทย่อยของบริษัทมีมติให้บริษัทลดทุนจดทะเบียนจากเดิม 145,000,000 บาท เหลือ
40,000,000 บาท และดำเนินการจดทะเบียนลดทุนเสร็จสิ้นเมื่อ 19 มกราคม 2559

ปัจจุบัน บริษัท มาลีสามพราน จำกัด (มหาชน) เป็นบริษัทฯ ชั้นนำในกลุ่มผู้ผลิตอาหารและเครื่องดื่ม
โดยมีสินค้าหลัก คือ ผลไม้กระป๋อง น้ำผลไม้ และน้ำผักผลไม้ภายใต้เครื่องหมายการค้า "มาลี"
ซึ่งเป็นที่เชื่อถือและรู้จักอย่างกว้างขวางทั้งในประเทศและต่างประเทศ

ธุรกิจผลิตและจัดจำหน่ายของบริษัท เป็นส่วนหนึ่งของธุรกิจในเครือ บริษัท เอบิโก้ โฮลดิ้งส์ จำกัด
(มหาชน) ซึ่งเป็นผู้ประกอบธุรกิจรับจ้างผลิตผลิตภัณฑ์นมแปรรูป และเครื่องดื่ม
โดยมีครอบครัวบุญรัตน์ เป็นผู้ถือหุ้นหลัก โครงสร้างธุรกิจสรุปได้ ดังนี้

โครงสร้างการถือหุ้นในกลุ่มบริษัท

หมายเหตุ

+-----------------------------------+-----------------------------------+
| ABICO บริษัท เอบิโก้ โฮลดิ้งส์ จำกัด      | Malee Sampran บริษัท มาลีสามพราน     |
| (มหาชน)                           | จำกัด (มหาชน)                      |
+-----------------------------------+-----------------------------------+
| PPO FARM บริษัท พีพีโอ ฟาร์ม จำกัด      | Malee Enterprise บริษัท             |
|                                   | มาลีเอ็นเตอร์ไพรซ์ จำกัด               |
+-----------------------------------+-----------------------------------+
| ADF บริษัท เอบิโก้ แดรี่ฟาร์ม จำกัด       | Agri sol บริษัท อะกริ ซอล จำกัด       |
|                                   |                                   |
| A-LAND บริษัท เอบิโก้ แลนด์ จำกัด       | Malee Harvest บริษัท มาลี ฮาเวสท์     |
|                                   | จำกัด                              |
|                                   |                                   |
|                                   | Lanchang Farm บริษัท ล้านช้าง ฟาร์ม    |
|                                   | จำกัด                              |
|                                   |                                   |
|                                   | MMBC Monde Malee Beverage         |
|                                   | Corporation                       |
+-----------------------------------+-----------------------------------+
|                                   |                                   |
+-----------------------------------+-----------------------------------+
|                                   |                                   |
+-----------------------------------+-----------------------------------+

เครือ บริษัท เอบิโก้ โฮลดิ้งส์ จำกัด (มหาชน)
มีนโยบายให้บริษัทในเครือแต่ละแห่งมีนโยบายและการบริหารเป็นของตนเอง
บริษัทในเครือบางแห่งมีการทำธุรกิจร่วมกัน
โดยรายการธุรกิจดังกล่าวเป็นไปตามเงื่อนไขทางการค้าทั่วไป
และเกณฑ์ตามที่ตกลงกันระหว่างบริษัทซึ่งเป็นไปตามปรกติธุรกิจ
(รายละเอียดดูได้จากหัวข้อรายการระหว่างกัน)

2. ลักษณะการประกอบธุรกิจ

โครงสร้างรายได้

บริษัทฯ มีรายละเอียดของ โครงสร้างรายได้เมื่อแบ่งแยกตามการจำหน่าย ดังนี้

  ------------------------ -------- -------- -------- -------- -------- --------
                           2556              2557              2558     

                           ล้านบาท   %        ล้านบาท   %        ล้านบาท   %

  มูลค่าการจำหน่ายในประเทศ    4,244    83.4     3,703    77.7     3,896    71.7

  มูลค่าการจำหน่ายต่างประเทศ   844      16.6     1,064    23.3     1,532    28.2
  ------------------------ -------- -------- -------- -------- -------- --------

2.1 ลักษณะผลิตภัณฑ์และบริการ

บริษัท มาลีสามพราน จำกัด (มหาชน) ผู้ผลิตและจัดจำหน่ายผลิตภัณฑ์ทั้งภายในประเทศ
และต่างประเทศจำแนกธุรกิจหลักออกเป็น 2 กลุ่มธุรกิจหลัก

1.  ธุรกิจตราสินค้าของบริษัท มาลีสามพราน จำกัด (มหาชน) ซึ่งแบ่งออกได้เป็น 2 กลุ่มธุรกิจ
    ได้แก่

-   ธุรกิจเครื่องดื่ม เช่น น้ำผัก และน้ำผลไม้บรรจุกล่องในรูปแบบยูเอชทีและพาสเจอร์ไรส์
    ภายใต้เครื่องหมายการค้าตรา “มาลี” ตรา “มาลี เวจจีส์” ตรา “มาลี เฮลติพลัส” ตรา
    “มาลี ไลท์” ตรา “มาลี นิวเทรียน” ตรา “มาลี จู๊ซ มิกส์” ตรา “มาลี ฟูดส์ เซอร์วิส”
    ตรา “มาลี ทรอปิคอล” ตรา “มาลี โคโค่” และตรา “มาลี โพรไบโอติก” รวมถึงน้ำดื่ม
    บรรจุในรูปแบบกระป๋อง กล่องยูเอชที และขวดพลาสติก PET ภายใต้เครื่องหมายการค้าตรา
    “มาลี”
    ตลอดจนนมโคสดบรรจุในรูปแบบกล่องยูเอชทีและขวดพาสเจอร์ไรส์ภายใต้เครื่องหมายการค้าตรา
    “ฟาร์มโชคชัย” และน้ำนมข้าวโพด ตรา “มาลี ไอคอร์น” อีกทั้งยังมีกาแฟกระป๋องในตรา
    “เทอร์บัสต้า แม๊กซ์” ตรา “Malee Oriental Café” และน้ำผลไม้ “ฮาวดี้”

-   ธุรกิจแปรรูปผลไม้ และขนมหวาน เช่น ผลไม้ฤดูกาลบรรจุกระป๋อง (เงาะ
    เงาะสอดไส้สับปะรด ลิ้นจี่ ลำไย แห้ว ลูกตาล มะม่วง เป็นต้น) ข้าวโพดหวานบรรจุกระป๋อง
    สับปะรดบรรจุกระป๋อง และผลไม้รวมบรรจุกระป๋อง ภายใต้เครื่องหมายการค้าตรา “มาลี”
    ตรา “เฟริสช้อยส์” ตรา “ชาวสวน” และตรา “มาลี ฟูดส์ เซอร์วิส”
    และขนมหวานบรรจุพร้อมทาน ตรา “เลอรส” ตรา “HUNTER”

ผลิตภัณฑ์ของบริษัทฯ มีการจัดจำหน่ายทั้งในประเทศ และต่างประเทศ
ผ่านช่องทางการจัดจำหน่ายของบริษัท

2.  ธุรกิจพัฒนาผลิตภัณฑ์ตามสัญญาและรับจ้างผลิต บริษัท ดำเนินการพัฒนาผลิตภัณฑ์
    ตามความต้องการของลูกค้า และผลิตสินค้าในตราของผู้ว่าจ้างผลิต เพื่อให้ลูกค้าทำการตลาด
    และจัดจำหน่าย ทั้งในและต่างประเทศ

บริษัท มาลีสามพราน จำกัด (มหาชน) สามารถผลิตผลิตภัณฑ์เพื่อตอบสนองความต้องการของลูกค้า
รวมถึงสามารถควบคุมคุณภาพการผลิตให้เป็นไปตามมาตรฐานและเกณฑ์ของ GMP, HACCP, BRC,
IFS, HALAL, US FDA, Q-MARK จากสภาอุตสาหกรรมแห่งประเทศไทย และ SR-MARK
จากกระทรวงพาณิชย์ รวมถึงได้มาตรฐานระบบการทำงานภายใต้ระบบความปลอดภัยทางด้านอาหาร
ISO22000 และ FSSC22000
และจัดจำหน่ายตรงไปยังลูกค้าและตัวแทนจำหน่ายในต่างประเทศทั้งหมด

      บริษัท มาลีเอ็นเตอร์ไพรส์ จำกัด
เป็นบริษัทย่อยผู้ดูแลด้านการตลาดและการจัดจำหน่ายภายในประเทศทั้งหมดมีทั้งจัดจำหน่ายโดยพนักงานขายของบริษัทและจำหน่ายผ่านตัวแทนจำหน่ายทั่วประเทศ

บริษัทฯ มีความมุ่งมั่นในการนำเสนอผลิตภัณฑ์เพื่อสุขภาพที่ดีของผู้บริโภคเป็นสำคัญ ทางบริษัทฯ
จึงได้จัดแบ่งโครงสร้างของสินค้าหลักใหม่ตามประโยชน์ของผลิตภัณฑ์นั้นๆ
โดยกลุ่มโภชนาการประจำวัน จะเป็นกลุ่มผลิตภัณฑ์ที่ไม่ได้มีการเติมแต่งสารอาหารเพิ่มเติมใดๆ
โดยตัวของผลิตภัณฑ์เองให้วิตามิน
หรือสารอาหารที่ตอบสนองความต้องการด้านโภชนาการของผู้บริโภคประจำวันเพื่อคงรักษาสุขภาพที่ดี
ในขณะที่กลุ่มฟังก์ชันนอลจะเป็นกลุ่มผลิตภัณฑ์ที่มีเพิ่มเติมสารอาหารที่มีประโยชน์
เพื่อตอบสนองความต้องการที่เพิ่มขึ้นของผู้บริโภคในด้านต่างๆ และสุดท้ายกลุ่ม Mass
จะเป็นกลุ่มผลิตภัณฑ์ที่ให้ความสดชื่น สนองตอบความต้องการของทุกเพศ ทุกวัย โดยในปี 2558
บริษัทได้เพิ่มกลุ่มสินค้าเพิ่มเติมใหม่ในกลุ่มฟังก์ชั่นนอล คือ มาลี โพรไบโอติก

[]

[]

2.2 การตลาดและการแข่งขัน

2.2.1 ธุรกิจตราผลิตภัณฑ์

ธุรกิจการตลาดและขายภายในประเทศ (Domestic Business)

กลุ่มธุรกิจน้ำผัก และน้ำผลไม้

ในปี 2558
ที่ผ่านมาเป็นอีกปีที่ผู้บริโภคชาวไทยก็ยังคงตื่นตัวในการบริโภคเครื่องดื่มเพื่อสุขภาพรวมถึงกระแสความนิยมของสินค้าที่มาจากธรรมชาติ
ปลอดสารพิษ และผ่านกระบวนการผลิตที่ได้มาตรฐาน มีการหาข้อมูลของเครื่องดื่มต่างๆ
ก่อนการบริโภค และจริงจังในเรื่องสุขภาพมากขึ้น เพื่อให้แน่ใจว่าเครื่องดื่มนั้นๆ
จะตอบสนองสุขภาพที่ดีอย่างแท้จริง
โดยการบริโภคน้ำผลไม้พร้อมดื่มเพื่อสุขภาพก็ยังเป็นอีกทางเลือกหนึ่ง
ที่ตอบโจทย์ในเรื่องของความสะดวก บริโภคได้ทุกที่ ทุกเวลา
โดยไม่ต้องยุ่งยากในการหาผลไม้สดมาล้าง ปอก และคั้นเอง อีกทั้งยังมั่นใจได้ถึงคุณค่าสารอาหาร
ความสะอาด และปลอดภัยต่อการบริโภค นอกจากนั้นสังคมที่มีการเปลี่ยนแปลงไปสู่สังคมผู้สูงอายุ
ผู้บริโภคส่วนใหญ่จึงต้องเรียนรู้ และเข้าใจที่จะดูแลสุขภาพ
และรู้ว่าต้องเลือกผลิตภัณฑ์แบบใดให้เหมาะกับตนเองมากที่สุด
เพื่อให้สามารถดำรงชีวิตได้อย่างมีความสุข และมีชีวิตที่แข็งแรง ยืนยาว อย่างไรก็ตาม
ด้วยสถานการณ์ตลาดที่ไม่เอื้ออำนวยนัก จากการได้รับผลกระทบจากกำลังซื้อของผู้บริโภคที่ถดถอย
จากค่าครองชีพที่สูงขึ้น และเศรษฐกิจโดยรวมยังฟื้นตัวไม่เต็มที่ ทำให้ปี 2558
การเติบโตของตลาดน้ำผลไม้พร้อมดื่มไม่สูงเทียบเท่าในอดีต

ในปี 2558 ตลาดน้ำผลไม้พร้อมดื่มมีมูลค่าประมาณ 1.38 หมื่นล้านบาท หรือประมาณ 347.51
ล้านลิตร มีอัตราการเติบโต 7% (Value) และ 7%(Volume) โดยแยกเป็นตลาดน้ำผลไม้ 100%
(Premium Market) 4.62 พันล้านบาทหรือประมาณ 65.05 ล้านลิตร มีอัตราการเติบโต
-4%(Value) และ -7% (Volume) แบ่งเป็นตลาดยูเอชที 4.15 พันล้านบาท หรือประมาณ
58.82 ล้านลิตร มีอัตราการเติบโตลดลง 4% มาลีครองส่วนแบ่งตลาด 23%
และตลาดพาสเจอร์ไรส์ 0.47 พันล้านบาท มีอัตราการเติบโตลดลงประมาณ 1%
มาลีครองส่วนแบ่งตลาด 38% ตลาดน้ำผลไม้ 40%- 99% (Medium Market) 0.90 พันล้านบาท
หรือประมาณ 18.82 ล้านลิตร ตลาดน้ำผลไม้ 20%-39% (Economy Market) มีมูลค่า 3.3
พันล้าน หรือประมาณ 120.50 ล้านลิตร และตลาดน้ำผลไม้ น้อยกว่า 19% (Super Economy
Market) 2.08 พันล้าน หรือประมาณ 72.56 ล้านลิตร ที่เหลือเป็นตลาดย่อยอื่นๆ มีมูลค่า 2.9
พันล้านบาท หรือประมาณ 70.57 ล้านลิตร

ตลาดถึงแม้จะเติบโตไม่โดดเด่นมากนักในปี 2558 แต่ก็ยังมีแนวโน้มเติบโตต่อไปได้อีกในอนาคต
เนื่องจากคนไทยดื่มน้ำผลไม้เฉลี่ยอยู่ที่ 5 ลิตร/คน/ปี
ซึ่งนับเป็นตัวเลขการบริโภคที่ต่ำมากเมื่อเทียบกับประเทศอื่นๆ ผู้บริโภคยังคงใส่ใจในสุขภาพ
และแนวโน้มจะมีมากขึ้นทุกๆปี การเปิดตัวของสินค้าใหม่ๆ ที่เน้นสุขภาพมากขึ้น
รวมถึงการเข้ามาของ แบรนด์น้ำผลไม้ใหม่ๆ จากทั้งในประเทศ และต่างประเทศ
หรือคู่แข่งจากสินค้าประเภทอื่นๆ ที่ต้องการเข้ามามีส่วนแบ่งตลาดน้ำผลไม้
เนื่องจากผู้เล่นในตลาดนี้ยังมีไม่มาก ก็ช่วยทำให้การแข่งขันในตลาดน้ำผลไม้คึกคักขึ้น
และมีแนวโน้มการขยายตัวสูงขึ้นด้วยในปี 2559

มูลค่าตลาดตลาดน้ำผลไม้พร้อมดื่ม

[]

ปริมาณการบริโภคตลาดน้ำผลไม้พร้อมดื่ม

[]

ที่มา: Nielsen, ธ.ค. 2558

ส่วนแบ่งตลาดน้ำผลไม้พร้อมดื่มแบบ Premium UHT

[]

ส่วนแบ่งตลาดน้ำผลไม้พร้อมดื่มแบบ Premium Pasteurized

[]

ที่มา : Nielsen, ธ.ค. 2558

ตลอดหลายปีที่ผ่านมา ตลาดน้ำผลไม้พร้อมดื่มมีอัตราการเติบโตที่สูงมาโดยตลอด โดยบางปีสูงกว่า
10% เนื่องมาจากพฤติกรรมการบริโภคของผู้บริโภคเอง
คู่แข่งขันรายใหม่ที่เกิดขึ้นในตลาดอย่างต่อเนื่อง การโหมโฆษณา
และประชาสัมพันธ์อย่างต่อเนื่องของคู่แข่งรายหลัก การจัดรายการส่งเสริมการขายตลอดทั้งปี
และผู้บริโภคเองก็มองหาความหลากหลาย และรสชาติใหม่ๆ อยู่ตลอดเวลา
จึงเป็นสิ่งกระตุ้นให้ตลาดมีการเติบโตอย่างต่อเนื่อง แต่สภาพตลาดในปี 2558 ที่ผ่านมา
กำลังซื้อที่น้อยของผู้บริโภคระดับล่างจากภาระหนี้ครัวเรือนที่อยู่ในระดับสูง
ขณะที่ผู้บริโภคระดับบนระมัดระวังการใช้จ่ายต่อเนื่องแม้กำลังซื้อยังอยู่ในระดับดี
เนื่องจากค่าครองชีพที่สูงขึ้น การฟื้นตัวของเศรษฐกิจยังเป็นไปอย่างช้าๆ
ถึงแม้ว่าราคาน้ำมันที่ต่ำลงจะช่วยลดค่าครองชีพ ก็ยังไม่สามารถกระตุ้นให้เกิดการซื้อได้
ทั้งนี้ผู้บริโภคส่วนใหญ่ก็ยังคงระมัดระวังการใช้จ่ายอยู่ จึงส่งผลกระทบโดยตรงต่อมูลค่าตลาดน้ำผลไม้
Premium Market มีอัตราการเติบโตที่ลดลง มีการเปลี่ยนการบริโภคไปที่ category
เครื่องดื่มอื่นๆ ที่ตอบโจทย์ในเรื่องความสดชื่น ดับกระหาย เช่น น้ำอัดลม หรือชาเขียว
รวมถึงน้ำผลไม้ในกลุ่มอื่นๆ เป็นต้น ซึ่งมีการแข่งขันที่สูง และมีการทำรายการโปรโมชั่นตลอดเวลา
ทำให้ภาพรวมตลาดน้ำผลไม้มีการเติบโตเพียงร้อยละ 7% (ที่มา:Nielsen, ธ.ค. 2558)
แต่กระแสในเรื่องสุขภาพมีแต่จะเพิ่มขึ้น และจริงจังมากขึ้น
ความต้องการน้ำผลไม้พร้อมดื่มเพื่อดูแลสุขภาพเฉพาะทางมีมากขึ้นเรื่อยๆ
และการเข้ามาของผู้เล่นรายใหม่ๆ ทั้งจากในประเทศหรือต่างประเทศ
ทำให้บริษัทเชื่อมั่นว่าตลาดน้ำผัก-ผลไม้พร้อมดื่มในปีนี้จะมีการขยายตัวที่สูงขึ้นอย่างแน่นอน
โดยบริษัทฯ ยังคงมุ่งเน้นการนำเสนอนวัตกรรมสินค้าใหม่ๆ
เน้นเรื่องความหลากหลายของผลิตภัณฑ์เพื่อสุขภาพเฉพาะทาง สำหรับผู้บริโภคเฉพาะกลุ่ม
มีการจัดกิจกรรมทางการตลาดอย่างเต็มที่ต่อเนื่องทั้งปี เพื่อกระตุ้นการบริโภคน้ำผลไม้มาลี
สร้างการเติบโตของยอดขายและส่วนแบ่งทางการตลาดให้เพิ่มมากขึ้น
โดยเน้นทำการตลาดในน้ำผลไม้กลุ่มพรีเมี่ยม 100% ที่มีสัดส่วนยอดขายสูงถึงร้อยละ 50
ของยอดขายรวมของกลุ่มตราผลิตภัณฑ์ในประเทศ และน้ำผลไม้นวัตกรรมใหม่ ได้แก่ น้ำผลไม้ 100%
พาสเจอร์ไรส์ ผสมจุลินทรีย์โพรไบโอติก
เพื่อตอบโจทย์ความต้องการเรื่องสุขภาพของผู้บริโภคอย่างแท้จริง

โดยในปี 2558 ที่ผ่านมา บริษัทฯ เน้นกิจกรรมที่สร้างความผูกพันระหว่างแบรนด์มาลีกับผู้บริโภค
พร้อมขยายฐานผู้บริโภคไปพร้อมกันๆ เพื่อให้ได้กลุ่มผู้บริโภครายใหม่ๆ ให้กับมาลี ด้วยแคมเปญ
การตลาดที่หลากหลาย ผ่านทางช่องทางการสื่อสารทั้ง Offline และ Online ไม่ว่าจะเป็น
แคมเปญสุดเซอร์ไพรส์แก่ผู้บริโภคที่รักสุขภาพ แบบมาลี ให้กดปุ๊บ ลุ้นปั๊บ รับเลย
ผ่านกิจกรรมชิงโชครวมมูลค่ากว่า 500,000 บาท กับขบวนคาราวาน “Malee Fruit Fun
Fest” เมื่อสงกรานต์ที่ผ่านมา เพื่อส่งมอบความสุข สนุก สุขภาพดี ให้กับผู้บริโภคทั่วประเทศ
รวมถึงแคมเปญภาระกิจ 14 วันหน้าท้องแบนราบ
โดยให้ผู้บริโภคที่ใส่ใจในสุขภาพได้ร่วมกิจกรรมผ่านทาง Facebook Malee Club
ได้ทดลองผลิตภัณฑ์ มาลี โพรไบโอติกติดต่อกัน 14 วัน เพื่อสุขภาพท้องที่ดีขึ้น
และร่วมลุ้นรางวัลท่องเที่ยวสุดพิเศษที่ประเทศไต้หวัน

และในปี 2558 มาลีได้เปิดตัวโฆษณา และแคมเปญการตลาดชุดใหม่ของน้ำผลไม้ 100% “ Hello
My Name Is…” เป็นแคมเปญที่ออกมากระตุ้นต่อมความคิดสร้างสรรค์ของคนไทย
ให้ช่วยกันคิดชื่อให้ต้นส้มในครอบครัวผลไม้ของ Malee โดยมีแนวคิดมาจาก Malee Fruit with
Care ถ้าเราห่วงใยหรือใส่ใจใครสักคน เราจะให้ความสำคัญกับคนคนนั้นจนกระทั่งตั้งชื่อให้
มีการเล่าเรื่องราวผ่านคลิปวิดีโอความยาว 2 นาที ถึงเรื่องราวของคุณลุงคุณป้าเจ้าของสวนส้ม
ที่ดูแล และใส่ใจต้นส้มให้เติบโตอย่างมีคุณภาพ ห่วงใยราวกับเสมือนเป็นสมาชิกคนหนึ่งในครอบครัว
ตั้งแต่การคัดเลือกพันธุ์ที่ดีที่สุด ปลูกในแหล่งที่ดีที่สุด และเลือกผลที่ดีที่สุด เพื่อส่งมอบน้ำผลไม้ 100%
ที่มีความสดและอร่อยส่งตรงถึงผู้บริโภค ความน่าสนใจ ของแคมเปญนี้คือ การเปิดให้ชาวโซเชียล
เข้ามาร่วมตั้งชื่อต้นส้มตามสไตล์ของตัวเอง

[]

และอีกแคมเปญที่ได้รับการพูดถึงในวงกว้างคือ แคมเปญการตลาดของ มาลี เฮลติพลัส
เป็นแคมเปญโฆษณาที่ใช้วิธีนําเสนอในรูปแบบใหม่ที่เรียกได้ว่าเป็นหนังสไตล์กราฟิกจินตนาการที่มีความสนุก
และสวยงามมากเรื่องหนึ่ง จุดเด่นของแคมเปญนี้อยู่ที่ไอเดียที่มาจาก Insight จริงของวัยรุ่น
ที่มักจะมีการใช้ชีวิตแบบเต็มที่จนบางครั้งก็ลืมที่จะดูแลตัวเอง จนทำให้เกิดปัญหาต่างๆ
เปรียบเหมือนธรรมชาติลงโทษ ซึ่งนอกจากตัวโฆษณาจะสวยน่าสนใจโดนใจผู้บริโภคแล้ว
ยังตอบโจทย์คุณสมบัติของผลิตภัณฑ์ได้อย่างชัดเจน

นอกจากนั้นแล้ว ยังมีการทำกิจกรรมสร้างความผูกพันธ์ และสร้างความรักในแบรนด์ผ่านช่องทาง
Social media อย่างต่อเนื่องทั้งในส่วนของ Facebook และ Instargram
โดยเฉพาะในส่วนของ Facebook มีผู้ติดตามเพิ่มขึ้นมากกว่า 30,000 รายในปี 2558 ทำให้
มีฐานผู้ติดตามเพิ่มขึ้นจาก 60,000 รายเป็น 90,000 ราย

นอกจากกิจกรรมทางการตลาดตามที่กล่าวมา บริษัทฯ ยังได้มีการพัฒนาผลิตภัณฑ์ใหม่ๆ
เพื่อตอบโจทย์คนรักสุขภาพ ทุกกลุ่ม ทุกอายุ ได้แก่

-   ในปี 2558 นี้ บริษัทฯ ได้มีการเปิดตัวอย่างยิ่งใหญ่กับผลิตภัณฑ์นวัตกรรมใหม่ “มาลี
    โพรไบโอติก” หรือ “Malee Probiotics”
    นวัตกรรมน้ำผลไม้ผสมจุลินทรีย์โพรไบโอติกครั้งแรกของเมืองไทย
    ด้วยการผสมผสานจุลินทรีย์ที่มีชีวิต อย่างจุลินทรีย์ แล็กโตบาซิลลัส พาราคาเซดิ โดยมีมากถึง
    1 ล้านตัวต่อ 1 มิลลิลิตร กับน้ำผลไม้ที่เป็นเอกลักษณ์ของมาลี ตอบโจทย์หนุ่มสาวรักสุขภาพ
    และใส่ใจดูแลตัวเอง เมื่อดื่มเป็นประจำอย่างต่อเนื่อง 14
    วันขึ้นไปจุลินทรีย์ตัวนี้จะช่วยรักษาสมดุลระหว่างแบคทีเรียที่ดี และแบคทีเรียที่ไม่ดีในร่างกาย
    ซึ่งช่วยให้ระบบทางเดินอาหาร ระบบขับถ่าย และระบบภูมิคุ้มกันของร่างกายดีขึ้น ทั้งนี้
    มาลีโพรไบโอติก ยังมีส่วนผสมของคุณประโยชน์นานาชนิดจากวิตามินในน้ำผลไม้ 100%
    ซึ่งมีส่วนช่วยให้ร่างกายแข็งแรง ตอบโจทย์หนุ่มสาวยุคใหม่ที่ใส่ใจสุขภาพ บริษัทฯ
    ได้เน้นการทำการตลาดที่ เข้าถึงกลุ่มเป้าหมายที่มีไลฟ์สไตล์ใส่ใจสุขภาพ โดยใช้สื่อ on line
    เป็นหลัก ควบคู่ไปกับสื่อเสริมต่างๆ เช่นวิทยุ นิตยสาร และสื่อกลางแจ้ง
    รวมถึงการจัดกิจกรรม โรดโชว์ตามอาคารสำนักงาน และย่านการค้า ธุรกิจต่างๆ เพื่อแจกชิม
    ให้เกิดการทดลอง และแนะนำคุณประโยชน์ของสินค้าให้เป็นที่รู้จัก
    รวมถึงการจัดรายการส่งเสริมการขายต่างๆ เพื่อกระตุ้นให้เกิดการซื้อ และขยายฐานผู้บริโภค

-   น้ำผลไม้ 100% รสชาติใหม่ 4 รสชาติ ได้แก่น้ำลูกแพร์ผสมน้ำผลไม้รวม และเนื้อแอปเปิ้ล,
    น้ำเชอร์รี่ผสมน้ำผลไม้รวมกลิ่นดอกซากุระ, น้ำผักผลไม้รวมสูตรออลอินวัน และน้ำแตงโม
    ผสมน้ำมะเขือเทศ เพื่อตอบสนองความต้องการของผู้บริโภคที่ใส่ใจสุขภาพ
    และต้องการความอร่อย และมีคุณค่าวิตามินจากน้ำผลไม้ 100%

-   น้ำผลไม้ผสมน้ำแร่ธรรมชาติ “มาลี เฮลติพลัส” รสชาติใหม่ มาลี เฮลติพลัส
    สูตรน้ำมะเขือเทศ อุดมไปด้วยไลโคปีนจากธรรมชาติ ผสมสานกับน้ำแร่ที่อุดมไปด้วยแร่ธาตุ
    ให้ความชุ่มชื้นกับผิว และให้ผิวสวยใสด้วยไลโคปีนจากธรรมชาติแท้ๆ
    ตอบโจทย์คนรักผิวสวยใส่ใจสุขภาพ

กลุ่มธุรกิจผลไม้กระป๋อง

ลักษณะเฉพาะตัวของอุตสาหกรรมผลไม้กระป๋อง

ผลผลิตทางการเกษตรของสินค้าฤดูกาลนั้นยากต่อการคาดการณ์ปริมาณที่แน่ชัด
เพราะขึ้นอยู่กับสภาพอากาศในปีนั้นๆ
ซึ่งบางปีปริมาณของผลไม้สดที่มีอย่างจำกัดไม่เพียงพอต่อความต้องการบริโภค
ทำให้ผลไม้กระป๋องที่ผลิตได้มีปริมาณที่ไม่สามารถสนองตอบความต้องการของผู้บริโภคทั้งภายในประเทศ
และต่างประเทศได้อย่างเต็มที่
ส่งผลให้ต้องมีการนำเข้าผลไม้กระป๋องหรือผลไม้สดจากต่างประเทศเข้ามาทดแทน
โดยตลาดผลไม้กระป๋องพรีเมี่ยม ในปี 2558 ที่ผ่านมา มูลค่าตลาดอยู่ที่ประมาณ 1,000 ล้านบาท
มีอัตราการเติบโตที่ช้าลงอยู่ที่ประมาณ 2% ลักษณะของธุรกิจผลไม้กระป๋องมีการแข่งขันที่ต่ำ
มีคู่แข่งขันในตลาดพรีเมี่ยมที่มีตราสินค้าเป็นที่ยอมรับเพียงไม่กี่ราย
เนื่องด้วยธุรกิจการผลิตผลไม้กระป๋อง ต้องใช้เงินลงทุนที่ค่อนข้างสูง
ต้องมีความเชี่ยวชาญในการเลือกซื้อวัตถุดิบในการผลิต ต้องมีแรงงานฝีมือในการคัดสรร ปอก คว้าน
ผลไม้ ให้ได้คุณภาพ ซึ่งจะต้องใช้บุคลากรจำนวนมากที่มีความรู้ ความเชี่ยวชาญ
และทักษะที่สูงในการดำเนินงาน ประกอบกับฤดูกาลที่ไม่แน่นอน ซึ่งส่งผลต่อวัตถุดิบโดยตรง
จึงทำให้การเข้ามาแข่งขันในธุรกิจผลไม้กระป๋องของคู่แข่งขันรายใหม่ๆ เป็นไปได้ค่อนข้างยาก
และไม่น่าจูงใจต่อการลงทุนเท่าที่ควร

แนวโน้มอุตสาหกรรม

ธุรกิจผลไม้กระป๋อง เป็นธุรกิจที่ต้องเกี่ยวข้องกับผลผลิตทางการเกษตร ซึ่งนั่นหมายถึง
หากปีการผลิตใดประสบปัญหาทางธรรมชาติ เช่น น้ำท่วม ภัยแห้ง ฤดูกาลผิดปกติ
หรือผลผลิตไม่ได้คุณภาพตามที่ต้องการ ก็จะส่งผลให้ปริมาณของผลิตผลของผลไม้กระป๋องนั้นๆ
ไม่ตรงตามความต้องการของตลาด
อีกทั้งเกษตรกรรุ่นใหม่ขาดการให้ความสำคัญในการปลูกผลไม้ฤดูกาล
ทำให้พื้นที่ในการปลูกผลไม้น้อยลงไปทุกปี รวมไปถึง กระป๋องที่ใช้บรรจุผลไม้
ก็เป็นสิ่งสำคัญในการผลิต ธุรกิจผลไม้บรรจุกระป๋องต้องใช้กระป๋องเหล็กในการบรรจุเท่านั้น
เพื่อรักษาคุณภาพของผลไม้ให้คงคุณภาพตลอด 2 ปี ดังนั้นหากต้นทุนแผ่นเหล็กมีการปรับราคาสูงขึ้น
ก็จะส่งผลกระทบต่อธุรกิจโดยตรง

ภาวะการแข่งขัน

ตลาดผลไม้กระป๋อง แบ่งเป็น 3 ตลาดใหญ่ ๆ คือตลาด Premium, Medium, และ Economy

-   ตลาด Premium มีคู่แข่งหลัก 2 ราย คือ Malee ภายใต้การผลิตของ กลุ่ม บริษัท
    มาลีสามพราน จำกัด (มหาชน) และ UFC ภายใต้การผลิตของกลุ่มบริษัท อาหารสากล จำกัด
    (มหาชน) ซึ่งในตลาดนี้จะไม่เน้นด้านราคาเป็นหลัก แต่จะเน้นในเรื่องของคุณภาพผลไม้
    บรรจุภัณฑ์ และการส่งเสริมการขายด้านอื่นๆ

-   ตลาด Medium มีหลากหลายแบรนด์ที่ให้ความสนใจในตลาดนี้ เนื่องจากคุณภาพสินค้าปานกลาง
    ราคาต่ำกว่า สินค้ากลุ่ม Premium เช่น เฟริสช้อยส์, นกพิราบ, ไทยเอดี และเฮ้าส์แบรนด์
    ต่าง ๆ

-   ตลาด Economy ซึ่งเป็นตลาดที่มีหลายแบรนด์มาก อีกทั้งไม่เน้นในเรื่องคุณภาพของผลไม้
    แต่จะเน้นทางด้านราคาเป็นหลัก โดยจะทำราคาต่ำกว่าสินค้าในตลาด Medium เช่น
    ชาวสวน, ชาวดอย เป็นต้น

โดยภาพรวมการแข่งขันในปี 2558 ที่ผ่านมา จะไม่ค่อยรุนแรงนักในตลาดพรีเมี่ยม
เนื่องจากมีคู่แข่งขันเพียงไม่กี่ราย ส่วนใหญ่จะเน้นการส่งเสริมการขาย ณ
จุดขายในช่วงเทศกาลต่างๆ เช่น ตรุษจีน หรือ สาร์ทจีน ซึ่งเป็นช่วงที่ผลไม้กระป๋องขายดี
เพราะสำหรับใช้ในพิธีไหว้ หรือการจัดรายการแถมพรีเมี่ยม เพื่อกระตุ้นการบริโภคเป็นระยะๆ
อย่างไรก็ตาม ยังคงต้องรักษาสมดุลของยอดขายและสต็อกให้เพียงพอต่อการจำหน่ายทั้งปี
บริษัทมาลีฯ ยังคงเดินหน้าเป็นผู้จัดจำหน่ายผลไม้กระป๋องแต่ผู้เดียวในเซเว่น อีเลฟเว่น
มีการนำผลิตภัณฑ์แบรนด์เฟิร์สช้อยส์เข้าไปจำหน่ายในเซเว่นอีเลฟเว่น
เพื่อเพิ่มความหลากหลายของสินค้า
และเป็นทางเลือกในการบริโภคให้กับผู้บริโภคที่มองหาสินค้าในราคาที่คุ้มค่าเมื่อเทียบกับคุณภาพ
นอกจากนี้ ทางมาลียังมีการประชาสัมพันธ์ผลิตภัณฑ์ผ่านรายการโทรทัศน์
เพื่อสร้างสรรเมนูคาวหวานใหม่ๆ เพิ่มการบริโภคผลไม้กระป๋องให้หลากหลายขึ้น
แทนการบริโภคตามเทศกาลไหว้เจ้า หรือโต๊ะจีนเท่านั้น

ตำแหน่งของบริษัทในอุตสาหกรรม

ตลาดผลไม้กระป๋อง จะมีแบรนด์มาลีเป็นผู้นำตลาด และเป็นผู้กระตุ้นตลาดให้เติบโต
ภายใต้การออกสินค้าใหม่
ที่ตอบสนองต่อไลฟ์สไตล์ที่เปลี่ยนไปของผู้บริโภคที่มองหาความสะดวกมากขึ้น และจัดโปรโมชั่น
ส่งเสริมการขายต่างๆ เพื่อกระตุ้นความต้องการเป็นระยะๆ
โดยเฉพาะในช่วงขึ้นฤดูกาลใหม่ของผลไม้
เพื่อให้สินค้าในฤดูกาลใหม่สามารถจำหน่ายได้ในทันทีไม่ล้นข้ามปี

ส่วนแบ่งทางการตลาดผลไม้กระป๋อง

[]

กลุ่มธุรกิจเครื่องดื่มธัญญาหาร

แนวโน้มความต้องการเครื่องดื่มเพื่อสุขภาพยังคงเติบโตอย่างต่อเนื่อง
ผู้บริโภคมีข้อมูลมากขึ้นในเครื่องดื่มที่บริโภคทั้งจากการอ่านฉลาก หรือค้นหาข้อมูลทางอินเตอร์เน็ต
และผู้บริโภคเองก็มีความรู้ความเข้าใจในเรื่องสารก่อภูมิแพ้ต่างๆ จากความก้าวหน้าทางการแพทย์
และตามกฏประกาศใหม่ขององค์การอาหารและยาที่กำหนดให้ต้องระบุคำเตือนเรื่องส่วนประกอบในเครื่องดื่มที่อาจทำให้เกิดอาการแพ้ต่างๆ
โดยเครื่องดื่มธัญญาหารก็ถือเป็นทางเลือกหนึ่งสำหรับผู้ที่มีแพ้แลคโตสในนม หรือแพ้กลูเตน
จึงมีความปลอดภัยในการบริโภคสูง และได้รับความนิยมในการดื่มมากขึ้นเรื่อยๆ
ทั้งจากกระแสการบริโภคอาหารชีวจิต หรือการบริโภคอาหารเจ
ถึงแม้ว่ามูลค่าตลาดปัจจุบันจะไม่ใหญ่นักอยู่ที่ประมาณ 250 ล้านบาท แต่ก็มีอัตราการเติบโตสูงถึง
16% ในปี 2558 ทั้งคู่แข่งจากเซ็กเม้นต์อื่นก็หันมาพัฒนาสินค้าในตลาดเครื่องดื่มธัญญาหาร
และคู่แข่งที่อยู่ในตลาดเครื่องดื่มธัญญาหารอยู่แล้วต่างก็ทยอยออกทั้งสินค้าใหม่ ขนาดบรรจุใหม่
และทุ่มงบประมาณในการโฆษณา ประชาสัมพันธ์ผลิตภัณฑ์ เพื่อกระตุ้นการบริโภคเครื่องดื่มธัญญาหาร
และในช่วงครึ่งปีหลังของปี 2558
ตลาดเครื่องดื่มธัญญาหารมีปัจจัยหนุนจากฤดูกาลขายของสินค้าในเทศกาลสำคัญ อาทิ เทศกาลกินเจ
ก็ช่วยทำให้ตลาดเครื่องดื่มธัญญาหาร ยังคงรักษาการเติบโตได้ดีในปีที่ผ่านมา
ปัจจุบันคู่แข่งหลักในตลาดเครื่องดื่มธัญญาหาร ได้แก่ V-fit, Profit และ ดัชมิลล์ เป็นต้น

บริษัท ฯ สามารถผลักดันการเติบโตของยอดขายในกลุ่มเครื่องดื่มธัญญาหารในปี 2558 สูงถึง 80%
เนื่องมาจาก การเปิดตัวสินค้าใหม่ ภายใต้แบรนด์ มาลี นิวเทรียนท์ เมื่อปี 2557
และสามารถนำสินค้าเข้าจำหน่ายในเซเว่นอีเลฟเว่นได้เพิ่มขึ้นอีก 1 รสชาติรวมเป็น 2 รสชาติ
เครื่องดื่มธัญญาหาร มาลี นิวเทรียนท์ สำหรับมื้อเช้าในทุกวัน
ซึ่งให้คุณค่าทางสารอาหารที่ร่างกายต้องการครบในกล่องเดียว ทั้งวิตามินเอ อี บี 1, บี 2, ,
บี6, บี 12 สูง มีด้วยกันถึง 3 รสชาติใหม่ให้เลือกสุขภาพดี ในขนาด 330 มิลลิลิตร ได้แก่
เครื่องดื่มน้ำนมข้าวโพด, เครื่องดื่มธัญญาหารน้ำนมข้าวสีนิลผสมงาดำ และ
เครื่องดื่มธัญญาหารน้ำนมข้าวโอ๊ตผสมลูกเดือย ในราคาเพียงกล่องละ 20 บาท
ได้รับการตอบรับจากผู้บริโภคเป็นอย่างดี นอกจากนี้ ยังมี น้ำนมข้าวโพดหวานพาสเจอร์ไรส์ มาลี
นิวเทรียนท์ ขนาด 230 มล. มีไขมันต่ำ อุดมด้วยวิตามินอี และเอ จำหน่ายในราคาขวดละ 16
บาท สำหรับผู้บริโภคที่ชื่นชอบรสชาติหอมหวานแบบข้าวโพดสด

กลุ่มธุรกิจนมยูเอชที และนมพาสเจอร์ไรส์

ตลาดนมพร้อมดื่มทั้งยูเอชทีและพาสเจอร์ไรส์เติบโตได้ด้วยเทรนด์ใส่ใจในสุขภาพที่ยังคงมีอยู่ต่อเนื่องมาหลายปี
รวมทั้งอัตราการบริโภคนมภายในประเทศยังมีค่าเฉลี่ยอยู่ที่ 16 ลิตร/คน/ปี
ซึ่งยังมีช่องว่างการขยายตัวอีกมากเมื่อเทียบกับอัตราการดื่มนมในประเทศญี่ปุ่น เฉลี่ยอยู่ที่ 90
ลิตร/คน/ปี หรือในทวีปยุโรเฉลี่ย 200 ลิตร/คน/ปี ในปี 2558
คู่แข่งขันในตลาดนมพร้อมดื่มต่างก็เร่งการออกผลิตภัณฑ์ใหม่ทั้งในกลุ่มนมพรีเมี่ยม และนมรสชาติใหม่ๆ
เพื่อสนองตอบความต้องการของผู้บริโภค เน้นการขยายตลาดผ่านการพัฒนาสินค้าใหม่ควบคู่
ไปกับการขยายและพัฒนาช่องทางการจำหน่าย เน้นการขายตรง รวมทั้ง
การพัฒนารูปแบบใหม่ในการเข้าถึงผู้บริโภค เช่น การเปิดคีออสก์ ที่เน้นการจำหน่ายอาหารเช้าง่าย
ๆ คู่กับผลิตภัณฑ์นม เพื่อให้สินค้าเข้าถึงผู้บริโภคได้มากขึ้น
มีการทำกิจกรรมการตลาดและส่งเสริมการขายในปีนี้ เพื่อตอกย้ำแบรนด์
สร้างการรับรู้สู่ผู้บริโภคอย่างสม่ำเสมอ กระตุ้นการบริโภค และเพื่อสร้างความแข็งแกร่งของแบรนด์
หลายๆ องค์กร จึงหันมากระตุ้นให้คนไทยดื่มนมเพื่อสุขภาพมากขึ้นโดยเน้นให้ความรู้
และกระตุ้นการสร้างนิสัยรักการดื่มนมในทุกเพศทุกวัย
ทำให้ประเทศไทยเป็นตลาดที่มีศักยภาพในการเติบโตสูงมากในเอเชีย
เนื่องจากการศึกษาที่สูงขึ้นและกระแสรักสุขภาพก็กระจายออกไปสู่ทุกชุมชน ทุกชั้นทางสังคมเช่นกัน
สำหรับตลาดนมพร้อมดื่มมีมูลค่ารวมประมาณ 61,000 ล้านบาท เติบโตประมาณ 6%
และมีแนวโน้มการเติบโตอย่างต่อเนื่อง เนื่องมาจากแต่ละแบรนด์ในตลาด
พยายามเพิ่มความหลากหลายของรสชาติ มีการเปิดตัวของนมในกลุ่มพรีเมี่ยม
การขยายช่องทางการจำหน่าย และมุ่งเน้นกิจกรรมทางการตลาดเพิ่มมากขึ้น
รวมถึงการสื่อสารการตลาดแบบครบวงจร
ปัจจุบันคนไทยมีการใส่ใจให้ความสำคัญกับการดูแลรักษาสุขภาพของตนเอง
และมีการกระตุ้นการบริโภคนมทั้งจากภาครัฐและภาคเอกชน

ตลาดเครื่องดื่มประเภทนมพร้อมดื่ม เป็นตลาดที่ถูกควบคุมราคาโดยรัฐบาล
แบ่งออกได้หลากหลายประเภทตามวัตถุดิบที่ใช้ผลิต และกระบวนการผลิตหลักๆ คือ

-   นมพร้อมดื่มยูเอชที มีสัดส่วนของตลาดประมาณ 32% ของตลาดรวม
    โดยรสจืดมีสัดส่วนการจำหน่ายสูงสุดมากกว่า 50% เมื่อเทียบกับรสชาติอื่นๆ
    และสามารถแบ่งตลาดออกได้เป็น นมยูเอชทีสำหรับครอบครัว สำหรับผู้ใหญ่ และสำหรับเด็ก
    มีการเติบโตอย่างต่อเนื่องที่ 4%

-   นมพาสเจอร์ไรส์ มีสัดส่วนของตลาดประมาณ 12% ของตลาดรวม และเติบโตที่ 10%

-   นมเปรี้ยวพร้อมดื่ม มีสัดส่วนของตลาดประมาณ 19% ของตลาดรวม และเติบโตที่ 4%

-   นมถั่วเหลือง มีสัดส่วนของตลาดประมาณ 27% ของตลาดรวม และเติบโตที่ 7%

-   เครื่องดื่มธัญพืช มีสัดส่วนของตลาดประมาณ 5% ของตลาดรวม และเติบโตที่ 15%

-   นมสำหรับผู้ใหญ่ มีสัดส่วนของตลาดประมาณ 5% ของตลาดรวม และเติบโตที่ 5%

  (ที่มา:Nielsen, ธค. 2558)

ในปี 2558 ที่ผ่านมา ต้นทุนน้ำนมดิบได้ปรับตัวสูงขึ้นมาตลอดทั้งปี
ส่งผลให้ผู้ประกอบการต้องเผชิญกับภาระต้นทุนวัตถุดิบที่สูง
รวมถึงสภาพการแข่งขันในตลาดนมพร้อมดื่มก็ค่อนข้างรุนแรง
ด้วยการกระตุ้นการบริโภคนมพร้อมดื่มให้เพิ่มมากขึ้น
ซึ่งเป็นหนทางหนึ่งในการขยายตลาดนมพร้อมดื่มให้เติบโต แบรนด์หลักๆ
มีการโฆษณาประชาสัมพันธ์อย่างต่อเนื่องด้วยการใช้พรีเซ็นเตอร์ที่มีชื่อเสียง ซื้อดิสเพลย์ต่างๆ
ตามห้าง และจัดรายการส่งเสริมการขายทั้งลดราคาและแถมของแถมอย่างต่อเนื่อง
เพื่อรักษาความเป็นผู้นำตลาดและส่วนแบ่งทางการตลาดไว้
จึงส่งผลกระทบต่อความสามารถในการแข่งขันของแบรนด์เล็กๆ ในตลาด
ที่ต้องจำหน่ายตามราคากำหนดของรัฐ และแบกภาระต้นทุนน้ำนมดิบที่สูง แต่อย่างไรก็ตามในปี 2558
ทางบริษัท ได้ตั้งเป้าหมายการเติบโตทั้งนมยูเอชทีและนมพาสเจอร์ไรส์ ตราฟาร์มโชคชัย
ด้วยการขยายฐานผู้บริโภค บริษัทได้ปรับกลยุทธ์ทางการตลาดใหม่ เน้นการเติบโตในร้านค้าท้องถิ่น
และเน้นการกระจายสินค้าสู่ร้านค้าขนาดเล็กที่มีค่าใช้จ่ายทางการขายที่ต่ำกว่า เพื่อเพิ่มการบริโภค
และเป็นอีกหนึ่งทางเลือกในการบริโภค ด้วยรสชาติที่ดี ผลิตจากนมโคแท้ 100% และราคาแข่งขันได้
รวมถึงนำเสนอสินค้ารสชาติใหม่ในกลุ่มยูเอชที ตราฟาร์มโชคชัย ได้แก่ นมรสกาแฟ ขนาด 200
มล. และนมยูเอชที รสจืด ขนาด 1000 มล. นมพร่องมันเนย ยูเอชที ขนาด 200 มล. นมหวาน
ยูเอชที ขนาด 200 มล. เครื่องดื่มมอลต์สกัด รสช็อคโกแลต ยูเอชที ขนาด 200 มล.
ผลิตจากนมโคสดแท้ อุดมไปด้วยประโยชน์จากแคลเซียมสูงที่จำเป็นต่อกระดูก และฟัน ทั้งยังมีวิตามิน
บี 1, บี 2, บี 6, บี 12 สูง ที่มีส่วนช่วยในการทำงานของระบบประสาทและสมอง
เพื่อเพิ่มความหลากหลายให้กับสินค้า เจาะกลุ่มผู้บริโภครายใหม่ๆ
และกระตุ้นการบริโภคนมให้เพิ่มมากขึ้น และถี่ขึ้น นอกจากนั้นบริษัทฯ
ยังมุ่งเน้นกระจายสินค้าให้หาซื้อได้ง่ายขึ้น เน้นการขยายช่องทางการจัดจำหน่าย ของนมยูเอชที
และนมพาสเจอร์ไรส์ในช่องทางใหม่ๆ เพื่อให้เข้าถึงกลุ่มผู้บริโภคโดยตรง

ธุรกิจการตลาดและขายต่างประเทศ (International Business)

ตลอดช่วง 3 ปีที่ผ่านมา
ด้วยภาวะเศรษฐกิจในประเทศที่ชะลอตัวทำให้บริษัทได้ปรับเปลี่ยนกลยุทธ์ด้านการตลาดและการขายเพื่อมุ่งเน้นธุรกิจส่งออกมากขึ้น
เพื่อสอดรับกับทิศทางการเติบโตของบริษัท
และรองรับโอกาสทางการตลาดที่เติบโตขึ้นจากการเปิดประชาคมเศรษฐกิจอาเซียน (AEC)
ทำให้ในช่วง 3 ปีที่ผ่านมา บริษัทสามารถเพิ่มสัดส่วนของรายได้จากธุรกิจส่งออกได้ดี
ซึ่งสอดคล้องกับแผนงานของบริษัทที่ได้วางไว้ ณ วันนี้บริษัทได้ส่งออกสินค้าภายใต้แบรนด์ Malee
ไปทุกทวีปทั่วโลกกว่า 30 ประเทศ ได้แก่ แคนาดา กวม ปานามา เวเนซุเอลา กานา มอริเชียส
ภูฏาน ออสเตรเลีย นิวซีแลนด์ รัสเซีย สวิสเซอร์แลนด์ อิตาลี ปากีสถาน บังคลาเทศ มัลดีฟส์
อิหร่าน จีน สหรัฐอาหรับเอมิเรตส์ เนปาล จิบูตี ญี่ปุ่น มาเก๊า ฮ่องกง ไต้หวัน เกาหลีเหนือ
เกาหลีใต้ ลาว พม่า เวียดนาม กัมพูชา มาเลเซีย อินโดนีเซีย ฟิลิปปินส์

ทั้งนี้ ในอดีตที่ผ่านมาบริษัทฯ มีการส่งออกสินค้าแบรนด์ Malee
ไปจำหน่ายในหลากหลายประเทศทั่วโลกมากกว่า 50 ประเทศ เพื่อให้สินค้าภายใต้แบรนด์ Malee
เป็นที่รู้จักในหลายๆ ประเทศทั่วโลก ซึ่งพบว่าสินค้าที่วางจำหน่ายในบางประเทศนั้น
บางครั้งก็ไม่สอดคล้องกับความต้องการของตลาดภายในประเทศนั้นๆ อย่างแท้จริง
ขาดการทำการตลาดและการสร้างแบรนด์ในระยะยาว จึงทำให้การเติบโตของแบรนด์ Malee
ในบางประเทศไม่เป็นไปตามเป้าหมายที่วางไว้ ไม่ต่อเนื่อง และสะดุดไป ปัจจุบันบริษัทฯ
จึงหันมามุ่งเน้นการทำตลาดในประเทศหลักๆ
ตัดบางประเทศที่ไม่สอดคล้องกับแผนงานระยะยาวขององค์กรออก และมุ่งเน้นการสร้าง Branding
มากขึ้น เพื่อสร้างการเติบโตอย่างยั่งยืนในอนาคต โดยประเทศที่บริษัทฯ มุ่งเน้น ในขณะนี้ ได้แก่
ฟิลิปปินส์ จีน และ CLMV คือ กัมพูชา ลาว พม่า และเวียดนาม
มีการทำการตลาดแบบเฉพาะเจาะจงสำหรับประเทศนั้นๆ
มีการพัฒนาสินค้าใหม่ให้สอดคล้องกับความต้องการของผู้บริโภคท้องถิ่น
มีการทำการตลาดกระตุ้นการบริโภค พร้อมที่จะปรับตัวรับการเปลี่ยนแปลงของตลาด
ทั้งจากคู่แข่งขันเอง และกระแสการเติบโตต่างๆ

สรุปเหตุการณ์หลักๆ ที่เกิดขึ้น ในปี 2558 ที่ผ่านมา

-   บริษัทมีอัตราการเติบโตในธุรกิจส่งออกที่ประเทศจีนแบบก้าวกระโดด ในอัตราร้อยละ 128
    เมื่อเทียบกับปี 2557 ที่ผ่านมา อันเนื่องมาจาก
    ผลิตภัณฑ์มาลีได้รับการตอบรับจากผู้บริโภคจีนเป็นอย่างดี ที่ชื่นชอบในรสชาติ
    และเชื่อถือในแบรนด์ Malee แบรนด์ของคนไทย อีกทั้งยังมีการนำเสนอสินค้ารสชาติใหม่ๆ
    เพิ่มเติม ทั้งน้ำลูกแพร์ และน้ำเชอร์รี่ 100%
    ซึ่งก็เป็นที่ถูกใจในรสชาติของผู้บริโภคชาวจีนเป็นอย่างมาก
    รวมไปถึงการขยายช่องทางการจัดจำหน่ายในหัวเมืองขนาดใหญ่ จนถึงขนาดกลาง
    และในช่องทางการขายที่หลากหลายขึ้น ทั้งซุปเปอร์มาร์เก็ต คอนวีเนี่ยน สโตร์
    และช่องทางออนไลน์ จึงส่งผลต่อการเติบโตของน้ำผลไม้ แบรนด์ Malee ในประเทศจีน

-   ผลิตภัณฑ์น้ำผลไม้ตรามาลี ขนมไทยตราเลอรส และผลไม้กระป๋องตรามาลี
    ได้เข้าร่วมในงานมหกรรมโลก World Expo ที่เมืองมิลาน ประเทศอิตาลี
    โดยบริษัทได้นำผลิตภัณฑ์แบรนด์มาลี เข้าร่วมแสดงใน Thai Pavilion
    ซึ่งผู้เข้าชมงานที่ได้ซื้อผลิตภัณฑ์มาลี ต่างชื่นชอบในรสชาติ
    และความพิถีพิถันของบรรจุภัณฑ์ที่ออกแบบมาเฉพาะสำหรับเข้าร่วมแสดงในงานนี้เท่านั้น

-   มาลีเปิดตัวบริษัทร่วมทุน มอนเด มาลี เบฟเวอเรจ คอร์ปอเรชั่น (Monde Malee
    Beverage Corporation) กับบริษัท มอนเด นิสชิน คอร์ปอเรชั่น (Monde Nissin
    Corporation) จากประเทศฟิลิปปินส์ เตรียมผลิต และส่งออกเครื่องดื่ม
    เพื่อขยายตลาดและพัฒนาแบรนด์เครื่องดื่มในฟิลิปปินส์
    รองรับการเติบโตแบบก้าวกระโดดของตลาดเครื่องดื่มในฟิลิปปินส์
    ซึ่งเป็นไปตามแผนกลยุทธ์ในการดำเนินงานของบริษัท
    ในการขยายโอกาสไปยังตลาดต่างประเทศ

-   การขยายตัวของตลาดน้ำมะพร้าวในต่างประเทศ ส่งผลให้น้ำมะพร้าว มาลีโคโค่
    ได้รับการยอมรับ และเติบโตในหลายประเทศทั่วโลก ทั้งจีน ฮ่องกง สวิสเซอร์แลนด์
    ออสเตรเลีย ญี่ปุ่น เกาหลี เป็นต้น โดยมีการจัดจำหน่ายในร้านค้าสะดวกซื้อในต่างประเทศ
    เช่น เซเว่นอีเลฟเว่นอีกด้วย

สำหรับในปี 2559 เพื่อสร้างรากฐานที่มั่นคงให้กับธุรกิจการขายและการตลาดในต่างประเทศ
บริษัทได้ปรับปรุงโครงสร้างองค์กรเพื่อรองรับการเติบโตของบริษัท
โดยจัดให้มีหน่วยงานด้านการพัฒนาธุรกิจระหว่างประเทศขึ้น (International Business
Development) เพื่อหาโอกาสทางธุรกิจทั้งด้านการขายและการตลาดในต่างประเทศ
วางกลยุทธในการสร้างแบรนด์มาลีในต่างแดนให้เติบโตอย่างยั่งยืน
ด้วยการผสมผสานการส่งเสริมการขาย ณ จุดขาย ไปจนถึงการใช้สื่อสนับสนุนการขาย เช่น
สื่อกลางแจ้ง สื่อเคลื่อนที่ต่างๆ หรือสื่อออนไลน์ เพื่อเป็นการสร้างสัมพันธ์อันดีกับผู้บริโภคท้องถิ่น
ให้มีความจงรักภักดีต่อแบรนด์มาลี และใช้แบรนด์มาลีอย่างต่อเนื่อง
และพัฒนาธุรกิจร่วมไปกับบริษัทคู่ค้าต่างๆ
โดยปัจจุบันบริษัทได้ร่วมมือกับพันธมิตรทางการค้าท้องถิ่นที่สำคัญ เช่น ในประเทศฟิลิปปินส์ คือ
Monde Nissin Corporation
ซึ่งได้ร่วมกันพัฒนาสินค้าประเภทเครื่องดื่มเพื่อทำการจัดจำหน่ายและทำการตลาดในประเทศฟิลิปปินส์
ซึ่งฟิลิปปินส์ถือว่าเป็นตลาดที่มีศักยภาพค่อนข้างสูง ด้วยมีประชากรมากเป็นอันดับ 2
ของประเทศในกลุ่มอาเซียน
ตลาดเครื่องดื่มของฟิลิปปินส์ที่ไม่รวมเครื่องดื่มแอลกอฮอล์มีมูลค่าตลาดประมาณ 2 แสนล้านบาท
มีการเติบโตเฉลี่ยปีละ 8% และยังมีโอกาสในการเติบโตได้อีกมาก
เนื่องด้วยตลาดมีความหลากหลายไม่เท่ากับตลาดเครื่องดื่มในประเทศไทย
บริษัทตั้งเป้าในการเปิดตัวสินค้ารายการแรก และเริ่มจัดจำหน่ายในประเทศฟิลิปปินส์ในต้นปี 2559
และจะมีสินค้าใหม่ๆ มากระตุ้นตลาดอย่างต่อเนื่อง โดยบริษัท มั่นใจว่า ในปี 2559
จะเป็นอีกปีหนึ่งที่ธุรกิจการตลาดและขายต่างประเทศจะขยายตัวสูงสอดคล้องกับนโยบายของบริษัท
ตอบรับการเปิดประชาคมเศรษฐกิจอาเชียน (AEC) อย่างเป็นทางการ
ตามนโยบายการส่งเสริมของรัฐบาล เพื่อสร้างความสามารถในการแข่งขันให้กับบริษัทในระยะยาว

2.2.2 ธุรกิจพัฒนาผลิตภัณฑ์ตามสัญญา และรับจ้างผลิต

                ธุรกิจพัฒนาผลิตภัณฑ์ตามสัญญา และรับจ้างผลิต
ถือเป็นอีกหนึ่งธุรกิจที่ประสบความสำเร็จในปีที่ผ่านมา โดยธุรกิจเป็นธุรกิจที่พัฒนาสินค้าร่วมกับลูกค้า
ตั้งแต่การพัฒนา วิจัยค้นคว้า และจัดหาวัตถุดิบของผลิตภัณฑ์ โดยธุรกิจพัฒนาผลิตภัณฑ์ตามสัญญา
และรับจ้างผลิตในปัจจุบันสามารถแบ่งออกเป็น 2 ประเภท คือ แบบ Full Service
ซึ่งบริษัทคิดค้นพัฒนาสูตร พร้อมทั้งจัดหาวัตถุดิบ และบรรจุภัณฑ์ให้กับลูกค้า และแบบ Partial
Service ซึ่งบริษัทจะรับวัตถุดิบในการผลิต และ/หรือบรรจุภัณฑ์จากลูกค้า
และทำการผลิตให้กับลูกค้า ปัจจุบัน บริษัทได้รับความไว้วางใจจากลูกค้าซึ่งเป็นบรนด์เครื่องดื่มชั้นนำ
ทั้งในและต่างประเทศ มีลูกค้ารายใหญ่ในกลุ่มนี้อยู่กว่า 20 ราย

           

2.3 การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

การผลิต บริษัทมี โรงงาน 1 โรงงาน

เลขที่ 26/1 ถนนทางเข้าอำเภอสามพราน ต. ยายชา อ. สามพราน จ. นครปฐม

เนื้อที่รวม 36 ไร่

วัตถุประสงค์: เพื่อผลิตผลไม้บรรจุกระป๋อง น้ำผลไม้ น้ำผักผลไม้และเครื่องดื่มบรรจุกระป๋อง กล่อง
UHT และ

ขวด PET น้ำสับปะรดเข้มข้น

ในด้านการผลิตบริษัทไม่มีการพึ่งพาวัตถุดิบจากแหล่งใดแหล่งหนึ่งจนกระทบต่อการดำเนินธุรกิจของบริษัท
ทั้งในด้านวัตถุดิบน้ำผลไม้ที่ใช้ในการผลิต อย่างไรก็ตามในด้านของบรรจุภัณฑ์ที่ใช้ในการผลิต
บริษัทได้ใช้บรรจุภัณฑ์ของบริษัท Tetra Pak (ประเทศไทย) จำกัด
โดยเป็นผู้จัดหาบรรจุภัณฑ์ประเภทกล่องยูเอชทีให้กับบริษัท

กำลังการผลิต (ต่อปี)

+-------------------------------------------+--------------------------+
| ประเภทผลิตภัณฑ์                              | กำลังการผลิต ปี 2558        |
+-------------------------------------------+--------------------------+
| เครื่องด                                    | 300,000,000              |
| ื่มบรรจุกระป๋อง ขวดและกล่อง (กำลังการผลิต – ลิตร) |                          |
+-------------------------------------------+--------------------------+

ผลกระทบต่อสิ่งแวดล้อม

บริษัทฯ ตระหนักถึงความสำคัญของสิ่งแวดล้อม โดยมีระบบบำบัดน้ำเสียขนาดใหญ่ที่มีประสิทธิภาพ
และ ได้รับรางวัลโรงงานดีเด่นด้านสิ่งแวดล้อมประจำปี 2537 2538 และ 2540
รวมทั้งรางวัลโรงงานพิทักษ์สิ่งแวดล้อมทางน้ำดีเด่นประจำปี 2537 อีกด้วย นอกจากนี้ได้
รางวัลชนะเลิศ Thailand Energy Awards 2551 จาก กระทรวงพลังงาน
ประเภทโครงการพลังงานหมุนเวียนที่ไม่เชื่อมโยงกับระบบสายส่งไฟฟ้า (Off-Grid)
ของกรมพัฒนาพลังงานทดแทนและอนุรักษ์พลังาน (พพ.) กระทรวงพลังงาน
จากโครงการการพัฒนาระบบก๊าซชีวภาพแบบ UASB (Pond Type)
ซึ่งผลิตจากกระบวนการน้ำเสียและเศษพืชผลเกษตร ช่วยประหยัดค่าพลังงานจากน้ำมันเตา
ได้รับเกียรติจากท่านรัฐมนตรีว่าการกระทรวงพลังงาน เป็นประธานมอบรางวัล ณ
สถาบันวิจัยจุฬาภรณ์ ในปีเดียวกันบริษัทก็ได้รับรางวัลรองชนะเลิศ Asean Energy Awards 2551
อีก

รางวัลยอดเยี่ยมประเภทอาหารจากพืช จากกรมโรงงานอุตสาหกรรม
ในการเข้าร่วมโครงการที่เพิ่มคุณค่าและพัฒนาเทคโนโลยีการจัดการของเสียภายในโรงงานอุตสาหกรรมอาหารจากพืช
ประจำปี 2554

ปัจจุบันบริษัทไม่มีข้อร้องเรียนในด้านผลกระทบสิ่งแวดล้อม
จากชุมชนใกล้เคียงกับโรงงานผลิตของบริษัท

3. ปัจจัยความเสี่ยง

3.1. ความเสี่ยงจากความผันผวนของราคาวัตถุดิบ

ปัจจุบันสภาพภูมิอากาศของโลกและของประเทศไทยเปลี่ยนแปลงผันผวนไปจากเดิมมาก
ทำให้ผลผลิตที่ใช้เป็นวัตถุดิบหลากหลายชนิดมีปริมาณไม่แน่นอน
และมีความเสี่ยงความผันผวนของราคาวัตถุดิบในแต่ละปี บริษัทฯ
ได้มีการวางแผนการจัดการล่วงหน้า โดยให้ความสำคัญกับเกษตรกร
และซัพพลายเออร์ของวัตถุดิบทั่วโลก
เพื่อให้ได้วัตถุดิบในปริมาณที่เพียงพอกับความต้องการใช้และได้ราคาที่เหมาะสม
ไม่ว่าจะเป็นการหาแหล่งวัตถุดิบใหม่ๆ ที่มีคุณภาพดีเพิ่มขึ้น การสั่งซื้อสินค้าล่วงหน้า ฯลฯ

3.2. ความเสี่ยงทางด้านการแข่งขัน

การแข่งขันในอุตสาหกรรมเครื่องดื่มในปัจจุบันมีค่อนข้างมาก
โดยผู้ผลิตรายใหญ่หลายรายมีการใช้กลยุทธ์ทางด้านราคาเป็นเครื่องมือในการแข่งขัน อย่างไรก็ตาม
บริษัทฯ มีนโยบายแข่งขันทางด้านคุณภาพสินค้าและการสร้างภาพลักษณ์ ในรูปแบบการโฆษณา
ประชาสัมพันธ์ และการจัดกิจกรรมการตลาดรูปแบบต่างๆ โดยไม่เน้นการตัดราคา
ซึ่งนอกจากการแข่งขันกันภายในประเทศแล้ว
ปัจจุบันด้วยกระแสของการแข่งขันจากต่างประเทศภายใต้กรอบความตกลงของประชาคมเศรษฐกิจอาเซียน
(AEC) ยิ่งทำให้เกิดความท้าทายทางด้านการแข่งขัน ทั้งนี้
เพื่อทำให้ผลิตภัณฑ์และการบริการของบริษัทมีคุณภาพ และภาพลักษณ์ที่ดี บริษัทจึงพัฒนาผลิตภัณฑ์ใหม่ๆ
ที่ตอบสนองความต้องการในด้านการรักษาสุขภาพของผู้บริโภค เน้นการจัดกิจกรรมที่ส่งผลต่อยอดขาย
ทำการกระจายสินค้าให้ทั่วถึง เพื่อสนองตอบความต้องการของผู้บริโภคอย่างทั่วถึงและตลอดเวลา

3.3. ความเสี่ยง "ระบบห้างค้าปลีกสมัยใหม่"

กลุ่มซุปเปอร์มาร์เก็ต ดิสเคาน์สโตร์ และคอนวีเนี่ยนสโตร์ ที่จัดอยู่ในกลุ่มห้างค้าปลีกสมัยใหม่
มีค่าใช้จ่ายในการขายสูง และมีอำนาจต่อรองเพิ่มขึ้นเรื่อยๆ
ส่งผลให้บริษัทคู่ค้าต้องรับภาระค่าใช้จ่ายที่เพิ่มขึ้นจากการเรียกร้องส่วนลดการค้าที่สูงขึ้นของห้าง
บริษัทจึงมีการกำหนดแผนงานเพื่อสร้างความสมดุลของสัดส่วนการขายระหว่างช่องทางการค้าปลีกสมัยใหม่และการค้าปลีกแบบดั้งเดิม
(Traditional Trade) ให้เกิดความเหมาะสม
เพื่อรักษาฐานอำนาจการต่อรองไว้และไม่พึ่งพิงการเติบโตจากห้างค้าปลีกสมัยใหม่มากเกินไป
รวมทั้งควบคุมดูแลการบริหารการใช้จ่ายในแต่ละช่องทางให้เกิดประสิทธิภาพสูงสุด

3.4. ความเสี่ยงจากการพึ่งพิงลูกค้ารับจ้างผลิต

บริษัทฯ มีการทำธุรกิจบริการรับจ้างผลิตสินค้ามากว่า 20 ปี
มีการวางแผนการดำเนินงานและการกระจายความเสี่ยงด้วยการกระจายทั้งตัวลูกค้าและผลิตภัณฑ์
เพื่อสร้างความสมดุลของรายได้และความมั่นคง โดยกระจายไปในผลิตภัณฑ์หลายชนิด ได้แก่ ชา
กาแฟ น้ำผลไม้ เครื่องดื่มชนิดต่างๆ ตลอดจนผลไม้กระป๋อง บริษัทฯ
จะให้บริการแก่ลูกค้าหลากหลายรูปแบบตามที่ลูกค้าต้องการ ตั้งแต่การพัฒนาสูตร กระบวนการผลิต
จนพัฒนาสินค้าจำหน่ายได้ มีการร่วมหารือแนวทางการดำเนินงานกับคู่ค้าตลอดเวลา
เพื่อให้มีเป้าหมายและประโยชน์ร่วมกันอย่างชัดเจนในระยะยาว มีความเชื่อมั่น
และความไว้วางใจในคุณภาพของสินค้า
ประกอบกับการประสานงานอย่างใกล้ชิดระหว่างบริษัทและคู่ค้าในการพัฒนาสินค้าใหม่ๆ
อยู่ตลอดเวลา ทำให้โอกาสที่บริษัทจะสูญเสียคู่ค้าจากการยกเลิก หรือไม่ต่ออายุสัญญาน้อยลง
รวมทั้งสามารถเจรจาเพื่อให้ได้รับอัตราผลตอบแทนที่เหมาะสม

3.5. ความเสี่ยงจากอัตราแลกเปลี่ยน

เนื่องจากผลกระทบของภาวะเศรษฐกิจของโลกทำให้อัตราแลกเปลี่ยนผันผวนมาก
เพื่อลดความเสี่ยงของอัตราแลกเปลี่ยน
บริษัทฯได้บริหารความเสี่ยงโดยการควบคุมปริมาณการขายสินค้าล่วงหน้า
มีการทำสัญญาซื้ออัตราแลกเปลี่ยนล่วงหน้าไว้บางส่วน
มีการวางแผนใช้เงินสกุลต่างประเทศที่ได้จากการส่งออกไปชำระค่าวัตถุดิบและวัสดุหีบห่อที่ต้องนำเข้าจากต่างประเทศ
(Natural Hedge) นอกจากนี้ การส่งออกของบริษัทฯ
ได้เจรจาขายเป็นเงินสกุลไทยบาทเป็นส่วนใหญ่ ดังนั้น
บริษัทจึงมีความเสี่ยงทางด้านอัตราแลกเปลี่ยนที่อยู่ในระดับที่บริหารจัดการได้

3.6 ความเสี่ยงจากกรณีผู้ถือหุ้นรายใหญ่ บริษัท เอบิโก้ โฮลดิ้งส์ จำกัด (มหาชน)
ถือหุ้นในบริษัทเกินร้อยละ 25

เนื่องจากบริษัทมีผู้ถือหุ้นรายใหญ่ คือ บริษัท เอบิโก้ โฮลดิ้งส์ จำกัด (มหาชน)
ซึ่งถือหุ้นในบริษัทเกินกว่าร้อยละ 25 ซึ่งมีอาจมีผลให้มติสำคัญต่างๆ
ของบริษัทที่จะต้องใช้คะแนนเสียง 3 ใน 4 ของผู้ถือหุ้นที่มาประชุมจะต้องใช้คะแนนเสียง
และได้รับความเห็นจากผู้ถือหุ้นรายใหญ่นี้ อย่างไรก็ตาม
ผู้ถือหุ้นรายใหญ่นี้ได้ส่งกรรมการเข้ามาเป็นต้วแทนและเป็นผู้บริหาร
ซึ่งคณะกรรมการและผู้บริหารตระหนักดีถึงหลักการกำกับดูแลกิจการที่ดี
และคำนึงถึงผลประโยชน์สูงสุดของผู้ถือหุ้นของบริษัท

4). ทรัพย์สินที่ใช้ในการประกอบธุรกิจ

สินทรัพย์ของบริษัทและบริษัทย่อย

+------------------------------------------+--------------+-----------+
| ประเภท / ลักษณะทรัพย์สิน                     | ลักษณะกรรมสิทธิ์ | มูลค่า      |
|                                          |              |           |
|                                          |              | (ล้านบาท)  |
+------------------------------------------+--------------+-----------+
| 1. ที่ดิน พร้อมสิ่งปลูกสร้าง                     | เป็นเจ้าของ    | 525.06    |
+------------------------------------------+--------------+-----------+
| 2. เครื่องจักรและอุปกรณ์                      | เป็นเจ้าของ    | 563.32    |
+------------------------------------------+--------------+-----------+
| 3. อื่นๆ (ยานพาหนะ อุปกรณ์สำนักงาน            | เป็นเจ้าของ    | 44.58     |
| และงานระหว่างก่อสร้าง)                      |              |           |
+------------------------------------------+--------------+-----------+

หมายเหตุ :

1.  ที่ดิน อาคารและเครื่องจักร
    ส่วนใหญ่ได้จำนองกับสถาบันการเงินเพื่อค้ำประกันวงเงินสินเชื่อของบริษัทฯ

2.  ในเดือนธันวาคม 2557
    บริษัทและบริษัทย่อยได้ให้ผู้ประเมินราคาอิสระทำการประเมินราคาที่ดินใหม่
    ภายใต้หลักเกณฑ์ที่ระบุไว้ในนโยบายบัญชีเกี่ยวกับการตีราคาใหม่

3.  ในปลายปี 2557
    กลุ่มบริษัทได้เปลี่ยนแปลงนโยบายการบัญชีเกี่ยวกับการแสดงมูลค่าอาคารและเครื่องจักรจากวิธีบันทึกมูลค่าราคาตีใหม่เป็นราคาทุน
    ผลกระทบจากการเปลี่ยนแปลงนโยบายการบัญชี
    โดยการบัญชีได้ถูกเปิดเผยไว้ในหมายเหตุประกอบงบการเงินข้อ 4

    ที่ดิน - รอการพัฒนาในอนาคต

ในปี 2557 ได้ซื้อที่ดินเพิ่มข้างโรงงาน อ.สามพราน จ.นครปฐม จำนวน 4-1-04 ไร่

ทรัพย์สินที่ไม่มีตัวตน

-   ทรัพย์สินที่ไม่มีตัวตนที่สำคัญ ได้แก่ เครื่องหมายการค้าของบริษัท เช่น “MALEE” “FARMER”
    และ “FIRST CHOICE” ซึ่งได้จดทะเบียนทั้งในและต่างประเทศ

-   ทรัพย์สินที่ไม่มีตัวตนตามงบการเงิน ณ 31 ธันวาคม 2558 ได้แก่
    โปรแกรมคอมพิวเตอร์ที่ได้ใช้งานและที่อยู่ระหว่างการพัฒนา

    นโยบายการลงทุนในบริษัทย่อยและบริษัทร่วม

1.  บริษัทได้ลงทุนในหุ้นสามัญของบริษัท มาลี เอ็นเตอร์ไพรส์ จำกัดในอัตราร้อยละ 99.99
    ของทุนจดทะเบียน เป็นจำนวนเงิน 100 ล้านบาท จำนวน 10,000,000 หุ้น หุ้นละ 10 บาท
    บริษัท มาลี เอ็นเตอร์ไพรส์ จำกัด บริษัทแห่งนี้เป็นผู้จำหน่ายผลิตภัณฑ์
    น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรส~~์~~ผลิตภัณฑ์เครื่องดื่ม
    และผลไม้กระป๋อง

2.  บริษัทได้ลงทุนในหุ้นสามัญของบริษัท อะกริ ซอล จำกัด ในอัตราร้อยละ 99.99
    ของทุนจดทะเบียน เป็นจำนวนเงิน 145 ล้านบาท จำนวน 14,500,000 หุ้น หุ้นละ 10 บาท
    บริษัท อะกริ ซอล จำกัด
    จัดตั้งเพื่อดำเนินธุรกิจด้านเกษตรอุตสาหกรรมแบบครบวงจรและเป็นมิตรกับสิ่งแวดล้อม
    โดยปัจจุบันบริษัท อะกริซอล จำกัด ได้ลดทุนเหลือ 40 ล้านบาท เมื่อวันที่ 19 มกราคม 2559

3.  บริษัทได้ลงทุนในหุ้นสามัญของบริษัท ไพร์ม อะกริโค จำกัด ในอัตราร้อยละ 99.99
    และได้เปลี่ยนชื่อเป็นบริษัท มาลี ฮาเวสท์ จำกัด เพื่อดำเนินธุรกิจลงทุนในธุรกิจอื่นๆ เช่น
    ธุรกิจการเกษตร โดยปัจจุบันได้เข้าลงทุนบริษัท ล้านช้าง ฟาร์ม จำกัด ในสัดส่วนร้อยละ 70

4.  บริษัทได้ลงทุนในหุ้นสามัญของ MONDE MALEE BEVERAGE CORPORATION ในอัตราร้อยละ
    48.99 เพื่อประกอบธุรกิจผลิตและจำหน่ายผลิตภัณฑ์เครื่องดื่มในประเทศฟิลิปปินส์

5) ข้อพิพาททางกฎหมาย

ณ สิ้นปี 2558 บริษัท
ไม่มีคดีความที่มีผลกระทบต่อการดำเนินธุรกิจของบริษัทหรือบริษัทย่อยอย่างมีนัยสำคัญ

6) ข้อมูลทั่วไปและข้อมูลสำคัญอื่น

บริษัท มาลีสามพราน จำกัด (มหาชน) เลขทะเบียน 0107535000079

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย) โทรสาร +66(2)-992-5850 (สำนักงานกลาง),
+66(2)-992-5817-9

(ฝ่ายต่างประเทศ)

เวปไซต์: http://www.malee.co.th

ที่ตั้งโรงงานผลิต 26/1 ถนนสามพราน อ.สามพราน จ.นครปฐม 73110

ผู้ประสานงาน : ณหฤทัย เชื้อฉลาด โทร. +66(2)-992-5800 ต่อ 4010, E-mail:
naharuthai_chu@malee.co.th

ผู้ผลิตและจำหน่ายผลิตภัณฑ์น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรส์
ผลิตภัณฑ์เครื่องดื่ม ผลไม้กระป๋อง ข้าวโพดหวานบรรจุกระป๋อง สับปะรดกระป๋อง น้ำสับปะรดเข้มข้น

จำนวนและชนิดหุ้นที่ออกจำหน่าย หุ้นสามัญ 140,000,000 หุ้น มูลค่าหุ้นละ 1 บาท

บริษัทย่อย

บริษัท มาลีเอ็นเตอร์ไพรส์ จำกัด เลขทะเบียน 1105535109621

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5821-32 , โทรสาร +66(2)-992-5833 (สำนักงานกลาง),
+66(2)-992-5834-5

(ฝ่ายจัดจำหน่ายในประเทศ)

เวปไซต์: http://www.malee.co.th

ผู้จำหน่ายผลิตภัณฑ์ น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรส์
ผลิตภัณฑ์เครื่องดื่มและผลไม้กระป๋อง

จำนวนและชนิดหุ้นที่ออกจำหน่าย หุ้นสามัญ 10,000,000 หุ้น มูลค่าหุ้นละ 10 บาท

จำนวนหุ้นที่บริษัทฯ ถือ 9,998,800 (99.99%)

บริษัท อะกริ ซอล จำกัด เลขทะเบียน 0135551007374

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800-14 โทรสาร +66(2)-992-5819 (ฝ่ายต่างประเทศ)

เวปไซต์: http://www.malee.co.th

โรงงานและสำนักงานสาขาเลขที่ 110 หมู่ที่ 9 ถนน ร.พ.ช. สายบ้านแพง-ท่าลาด ต. บ้านแพง
อ. บ้านแพง

จ. นครพนม 48140

ธุรกิจด้านเกษตรอุตสาหกรรมแบบครบวงจรและเป็นมิตรกับสิ่งแวดล้อม

จำนวนและชนิดหุ้นที่ออกจำหน่าย หุ้นสามัญ 4,000,000 หุ้น มูลค่าหุ้นละ 10 บาท

จำนวนหุ้นที่บริษัทถือ 3,999,994 หุ้น (99.99%)

บริษัท มาลี ฮาเวสท์ จำกัด เลขทะเบียน 0135556014948

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย )

ธุรกิจลงทุนในธุรกิจอื่นๆ เช่น ธุรกิจการเกษตร โดยปัจจุบันได้เข้าลงทุนบริษัท ล้านช้าง ฟาร์ม
จำกัด ในสัดส่วนร้อยละ 70

จำนวนและชนิดหุ้นที่ออกจำหน่าย หุ้นสามัญ 400,000 หุ้น มูลค่าหุ้นละ 100 บาท

จำนวนหุ้นที่บริษัทถือ 399,998 หุ้น (99.99%)

บริษัทร่วม

MONDE MALEE BEVERAGE CORPORATION เลขทะเบียน CS201601514 (Incorporation in
Philippines)

ที่อยู่ 9 SHERIDAN METROPOLITAN MLA. MANDALUYONG, METRO MANILA

ธุรกิจผลิตและจัดจำหน่ายเครื่องดื่มในประเทศฟิลิปปินส์

จำนวนและชนิดหุ้นที่ออกจำหน่าย หุ้นสามัญ 500,000 หุ้น มูลค่าหุ้นละ 200 เปโซ ฟิลิปปินส์

จำนวนหุ้นที่บริษัทถือ 244,998 หุ้น (48.99%)

บุคคลอ้างอิง

นายทะเบียนหลักทรัพย์

บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย

93 ถนนรัชดาภิเษก เขตดินแดง กรุงเทพฯ 10400
โทร: 02 009 9000
โทรสาร: 02 009 9991
SET Contact Center: 02 009 9999

ผู้สอบบัญชี

นางเกษรี ณรงค์เดช ผู้สอบบัญชีรับอนุญาตเลขที่ 76

นางณัฐสรัคร์ สโรชนันท์จีน ผู้สอบบัญชีรับอนุญาตเลขที่ 4563 (ตรวจตั้งแต่ปี 2554 – 2558 จำนวน
5 ปี)นายชัยยุทธ อังศุวิทยา ผู้สอบบัญชีรับอนุญาตเลขที่ 3885

สำนักงาน เอ.เอ็ม.ที. แอสโซซิเอท (ตรวจตั้งแต่ปี 2554 – 2558 จำนวน 5 ปี)

491/27 สีลมพลาซ่า ถนนสีลม บางรัก กรุงเทพฯ 10500 โทรศัพท์ : +66(2)-234-1676

ที่ปรึกษากฎหมาย

บริษัท สำนักงานกฎหมายบรรจงแอนด์วิทยา จำกัด

เลขที่ 33/35, 33/39-40 อาคารวอลล์สตรีททาวเวอร์ ชั้น 9

ถนนสุรวงศ์ แขวงสุริยวงศ์ เขตบางรัก กรุงเทพมหานคร 10500

โทร: +66(2)-236-2334 หรือ +66(2)-233-1666 ต่อ 3910-1 

โทรสาร: +66(2)-236-3916

อีเมล: bcvidhya@bcvidhya.com

นักลงทุนสัมพันธ์

นายปัญญา ชุติสิริวงศ์

โทร. +66(2)-992-5800 ต่อ 4040

E-mail: panya_chu@malee.co.th

ผู้ประสานงาน

นางสาวณหฤทัย เชื้อฉลาด

โทร. +66(2)-992-5800 ต่อ 4010

E-mail: naharuthai_chu@malee.co.th

นางสาวอนัญญา ฉัตรอุดมสกุล

โทร. +66(2)-992-5800 ต่อ 4003

E-mail: ananya_cha@malee.co.th